ކޮވިޑު ބޭހަށް ހުއްދަވެސް ނުލިބެނީސް އެތައް ގައުމަކުން އޯޑަރު ޖަހަން ފަށައިފި – Haftha\nSat, 22 January, 2022, 8:25 pm\nކޮވިޑު ބޭހަށް ހުއްދަވެސް ނުލިބެނީސް އެތައް ގައުމަކުން އޯޑަރު ޖަހަން ފަށައިފި\nކޮވިޑް-19 ބައްޔަށް ދޭ ފައުވާއެއްގެ ގޮތުން ފުރަތަމަ އުފެއްދި ބޭހަށް ގިނަ ގައުމުތަކަކުން އޯޑަރު ދޭން ފަށައިފިއެވެ.\nކޮވިޑު ބޭސް “މަލްނުޕިރަވިރް” އުފައްދާފައި ވަނި އެމެރިކާގެ ފާމަސޫޓިކަލް ކުންފުނި މާކްއިންނެވެ. ގިނަ ބަޔަކު ދެކޭ ގޮތުގައި އެ ބޭސް އުފެއްދުމަކީ ކޮވިޑާ ދެކޮޅަށް ކުރާ ހަނގުރާމައަށް ލިބުނު ހިތްވަރެކެވެ. އެހެން ނަމަވެސް އެ ބޭސް ބޭނުން ކުރުމަށް ކަމާ ގުޅޭ އިދާރާތަކުން އަދި ހުއްދައެއް ނުދެއެވެ.\nބޭސް ބޭނުން ކުރަން ހުއްދަ ނުލިބުނަސް، އެކި ގައުމުތަކުން މިހާރުވެސް އެ ބޭހަށް އޯޑަރު ޖަހަން ފަށާފައި ވާކަމަށް ރިޕޯޓުތައް ބުނެއެވެ. އެގޮތުން، ނިއުޒިލެންޑާއި، އޮސްޓްރޭލިއާ އަދި ސައުތް ކޮރެއާ ފަދަ ގައުމުތަކުން މިހާރު ވަނީ ބޭސް ގަންނަން އެއްބަސްވުމުގައި ސޮއިވެސް ކޮށްފައެވެ.\nތަޖުރިބާކާރުން ބުނާގޮތުން، އެ ބޭހަކީ ވެކްސިން ނުޖެހުމަށް ލިބޭ އޮލްޓަނޭޓިވްއެއް ކަމަށް ދެކެގެން ނުވާނެއެވެ. އަދި ބޭސް ލިބޭނެތީ ވެކްސިން ނުޖަހާފާނެ ކަމަށް ބުނެ ކަންބޮޑުވުން ފާޅުކޮށް އެ ފަރާތްތަކުން ވަނީ، ބޭސް ކެޔަސް، ވެކްސިން ޖަހަން އިރުޝާދު ދީފައެވެ.\nމަލްނުޕިރަވިރް ބޭސް ބޭނުންކުރާނީ ކޮވިޑަށް ޕޮޒިޓިވްވާ މީހުންނެވެ. އެގޮތުން، ފަސް ދުވަހުގެ މުއްދަތަށް، 200 މިލިގްރާމްގެ ކެޕްސޫލް ދުވާލަކު ދެ އިރު ކެއުމަށް އެ ބޭސް އުފެއްދި ކުންފުނިން އިރުޝާދު ދެއެވެ.


UK Ge ICU Thakuge Therein Fenna Biruveri Manzaru! - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 17 ގަޑިއިރު ކުރިން\nއިނގިރޭސިވިލާތުގެ އައިސީޔޫ ތަކުގެ ތެރެއިން ފެންނަ ބިރުވެރި މަންޒަރު!\n3 ހަފްތާ ކުރިން ( ފެބުރުއަރީ 6, 2021 )\nމުޅި ދުނިޔެއަށް ކުރިމަތިވި ކޮވިޑް-19ގެ ބަލި މަޑު ކަމުގެ ސަބަބުން ނާޒުކު ހާލަތަށް ގޮސްފައިވާ އެއް ގައުމުގެ ތެރޭގައި އިނގިރޭސިވިލާތް ހިމެނޭނެއެވެ. އެގައުމަކީ މިހާތަނަށް މުޅި ދުނިޔެއިންވެސް ފަސް ވަނައަށް އެންމެ ގިނަ ބަޔަކު މި ބައްޔަށް ފައްސިވެ، މަރުވެފައިވާ ގައުމެވެ. އެގައުމުގެ ހޮސްޕިޓަލްތައް ފުރި، ފަރުވާ ނުދެވޭ ހާލަތަށްވެސް ގޮސްދާނެ ކަމުގެ އިންޒާރު ބައެއް ސިއްހީ ތަޖުރިބާކާރުން މީގެ ކުރިން ވަނީ ދެއްވާފައެވެ.\nއިނގިރޭސިވިލާތުގައި އެތަކެއް ހޮސްޕިޓަލެއް ކޮވިޑް-19 ޖެހޭ މީހުންނަށް ފަރުވާ ދިނުމަށް ހާއްސަ ކޮށްފައިވާއިރު، އެތަންތަނުގެ އައިސީޔޫތައް ފުރި، އިތުރު ތަންތަނުގައި އައިސީޔޫތައް ހަދައި އަންނަނީ ފަރުވާ ދެމުންނެވެ. އެހެން ނަމަވެސް މިފަދަ ތަންތަނުގައި މަސައްކަތް ކުރާ ސިއްހީ މާހިރުން އުޅެނީ ކިހާ ހާލެއްގައި ކަން ކިތަށް މީހުންނަށް އެނގޭ ހެއްޔެވެ؟. އެފަދަ ފަރާތްތަކުން އެ ވަނީ ކިހައި ބޮޑު ގުރުބާނީއެއްކަން ކިތަށް މީހުންނަށް އިހުސާސް ކުރެވޭ ހެއްޔެވެ؟،\nއިނގިރޭސިވިލާތުގެ އެކި ހޮސްޕިޓަލްތަކުން ފެނިގެން އަންނަނީ އެކި ކަހަލަ މަންޒަރެވެ. ބިރުން ފިއްކަޑައިގެންވާ ވަރުގެ މަންޒަރެވެ. އިވެނީ އެކި ކަހަލަ މެޝިންތަކުގެ "ބިރުވެރި" އަޑެވެ. ފެންނަނީ އައިސީޔޫތަކުގެ ތެރެއިން ބިރުވެރި މަންޒަރެވެ. މިއީ އާންމުންނަށް ނުފެނުނަސް އެތަނުގެ ހާލަތު ހުރި ގޮތެވެ. އެކަންކަން އެންމެ ގާތުން ފެންނާނެ އެއް ބަޔަކު އެތަނުގައި މަސައްކަތް ކުރައްވާ ނަރުހުންނާއި ޑޮކްޓަރުންނަށެވެ.\nމިއީ އިނގިރޭސިވިލާތުގެ ލަންޑަންގައި ހުންނަ ނޯތްޕިކް ޕާކް ހޮސްޕިޓަލް (އެންޕީއެޗް) ގެ އައިސީޔޫގެ އެތެރޭގެ ހާލަތު ހުރިގޮތުގެ ކުރު ވާހަކައެކެވެ. އެތަނުގެ ތެރޭގައި ބަލި މީހުންނަށް ފަރުވާދޭ ގޮތާއ،ި ނަރުހުން ކުރަމުން އަންނަ އަގުވަޒަން ނުކުރެވޭ ވަރުގެ މަސައްކަތްތަކުގެ ވާހަކައެވެ.\nޑޮކްޓަރ މާކޯ ރަކާ އަކީ އެ ހޮސްޕިޓަލުގެ ފިޒިއޮތެރަޕީ ޑޮކްޓަރެކެވެ. އޭނާ ވަނީ އޭނާ އަށް އެތަން ފެނުނު ގޮތް ކިޔާދީފައެވެ. އެގޮތުން އޭނާ ބުނީ، އެތަނުގައި ކޮޅަށް ހުންނައިރު ފެންނަނީ ވަށައިގެން އެކި ކަހަލަ ބިރުވެރި އަޑު އިވޭ މެޝިންތައް ގުޅާފައި މީހުން ތިބޭތަން ކަމަށާއި ގިނަ މީހުން ތިބެނީ އޮކްސިޖެން މާސްކު އަޅުވާފައި ކަމަށެވެ.\nއޭނާ ބުނީ، އެތަނުގައި ތިބި ނަރުހުންވެސް ތިބީ ވަރުބަލި ވެފައި ކަން އޭނާ އަށް އިހުސާސް ކުރެވޭ ކަމަށާއި އެމީހުންނަށް އެހިތެރިކަމުގެ އަތެއް ދިއްކޮށްލަން ބޭނުންވި ކަމަށެވެ.\n"އެމީހުން ތިބީ ހާސްވެ ކުރާނެ ކަމެއް ނެތް ކަހަލަ ހާލަތެއްގައި. އަދި ހާއްސަކޮށް ޒުވާން މީހުން ބަލި ޖެހިގެން ގެނެސް ފަރުވާ ދޭއިރު ކުރެވޭނެ ކަމެއް ނެތުމުން އެކަމާއި މާޔޫސްވެފައި" 32 އަހަރުގެ މާކޯ ބުންޏެވެ.\nއެފަދަ ތަނެއްގައި މަސައްކަތް ކުރުމަށްފަހު ގެއަށްދާއިރު، އަމިއްލަ ދަރިންނާއި ކައިރިނުވެވޭ ކަންވެސް އޭނާ ވަނީ ފާހަގަ ކޮށްފައެވެ. އެއީ އެކުދިންގެ ސަލާމަތްތައް ވިސްނާތީ ކަމަށް އޭނާ ބުންޏެވެ.\nއޭނާ ބުނީ، ކޮންމެ ދުވަހަކު ގޮތަކަށް ހޮސްޕިޓަލުން ފެންނަނީ އަބަދުވެސް ފެންނަ ބަލި މީހުން ކަމަށާއި އެމީހުން ރަނގަޅުވެގެން ދަނީ މަދު ފަހަރެއްގައި ކަމަށެވެ.\nމީގެ ކުރިން ކޮވިޑް-19 ފެތުރުމުގެ ކުރިން އެގައުމުގެ އައިސީޔޫތަކުގައި ބަލި މީހުންގެ ތެރޭގައި ބޮޑު ޖާގައެއް ހުރެއެވެ. އެހެން ނަމަވެސް މިހާރު އެޖާގަ ވަނީ ގެއްލިފައެވެ. އެއީ ގިނަ ބަޔަކު ކޮންމެ ދުވަހަކު ގޮތަކަށް ގެންނާތީއެވެ. ކޮންމެ ދެ މިނެޓުން އެއްފަހަރު ބަލި މީހަކު ހާލު ދެރަވެގެން ހޮސްޕިޓަލަށް ނުގެންނަ ދުވަހެއް ނުދެއެވެ.\nއިނގިރޭސިވލާތުން މިހާތަނަށް ކޮވިޑް-19 ޖެހިގެން 3,911,573 މީހަކު ރިޕޯޓް ކޮށްފައިވާއިރު، އޭގެ ތެރެއިން 111,264 މީހަކު ވަނީ ބަލި ޖެހިގެން މަރުވެފައިވައެވެ. އަދި މިވަގުތު 3,625 މީހަކަށް ފަރުވާ ދެމުން އަންނަނީ އެޑްމިޓް ކޮށްގެން ނުވަތަ އައިސީޔޫގައެވެ.\nމެލޭޝިއާއިން ކޮވިޑްގެ އާ ވައްތަރު ފެނިއްޖެ\n"ކޮވިޑްގެ ބަލި މީހުން ޗޫސް ކުރާ ހާލަތަކަށް ގޮސްދާނެ"\nގައިދީންނަށް ވެކްސިން ދިނުމުގެ މަސައްކަތް ފަށަނީ\nފެބުރުއަރީ 6, 2021 13:57\nކޮރޯނާ ވައިރަސް އެންމެ ގަދަޔަ ފެތުރެނީ މީޑިއާގެ ޒަރިއްޔާއިiންނެވެ، ވައިރަސް ދައުރު ކުރަނީ އިންސާނުންގެ ކަންފަތްތަކުން އަދި އޭގެ ނޭދެވޭ އަސަރު ކުރަނީ އިންސާނާގެ ވިސްނުމަށެވެ، މީގެ އަލާމާތްތަކުގެ ތެރޭގައި މާބޮޑަށް ހާސްވެ ކަންބޮޑުވުމާ ، މީހުންނަަށް އެކުވެރިންނާއި، އާއިލާ މީހުންނަށް ދުރުކުރުވާ އެކެނިވެރިކަން އިޙްސާސްކުރެވި ނަފްސާނިގޮތުން ބަލިކަށިވެ ދިއުންފަދަ އަލާމާތްތަކެވެ.\nފެބުރުއަރީ 6, 2021 22:10\nފެބުރުއަރީ 6, 2021 22:15\nއެ ވަރަށް ބިރު ގަނެ ހާސްވާން ޖެހޭތަ\nއެ މީހަކާ މެދު ލިޔުއްވިފަ ހުރި ގޮތަކަށްނު ކަން ވެ ނިމިދާނީ.\nމުސްލިމުންގެ އަގީދާ ކިހާ ފަސޭހަ އަދި ރަނގަޅު\nما شاء الله كان، وما لم يشأ لم يكن\nﷲ އިރާދަ ކުރެއްވި ކަމެއް ވާނެ، އެކަލާނގެ އިރާދަ ނުކުރައްވާ ކަމެއް ނުވާނެ.\nއުމުރުން 64 އަހަރުގައި ލިބުނު އެއްމާބަނޑު ދެދަރިން އަތުލީ ސަރުކާރުން!


(26 އޯގަސްޓް 2019 އާ ގުޅޭ)\nޒައުލް އާއި ޝަފާ އެއްފަހަރާ މަންހާއަށް ބަލާލާފައި ހިނިތުންވެލިއެވެ. އަދި އަވަސް އަވަހަށް ސައިބޯން ދާން އެމީހުންނާއިއެކު އައުމަށް ބުންޏެވެ.\nމުހިއްމު ބައްދަލުވުމެއްގައި ދާއިން އިންއިރު އޭނަ އިނީ އެބައްދަލުވުން ނުނިމިގެން ކަންތައްބޮޑުވެފައެވެ. މުޅި ދުވަސް އެކި މީޓިން ތަކުގައި އުޅެންޖެހުމުން ގެއަށް ވަދެލުމަށް ލިބުނީ ވަރަށް ކުޑަ ވަގުތުކޮޅެކެވެ. ހެނދުނު އޮތް މީޓިންނެއް ނިންމާފައި މެންދުރުފަހުގައި އޮތް މީޓީންއަކަށް ދާންޖެހުމުން ދާއިންގެ މޫޑު މުޅިން ހަރާބުވިއެވެ. އެއީ އޭނަ މަންހާ އާއި ބައްދަލުކުރަން ދާންޖެހޭ ވަގުތު ފަހަނައަޅާ ހިނގައިދާނެތީއެވެ. މީޓީންގައި އިންއިރު ހިތާ ހިތާ ދުޢާ ކޮއްލަ ކޮއްލާ އިނީ ހަވީރު ތިންގަނޑި ބައިވަންވާއިރަށް އެންމެ ލަސްވެގެންވެސް މީޓީން ނިމޭނެނަމައެވެ.\n"ޝަފާ، މަންހާ ހަވީރު ބޭރަށް ނުކުންނާނެ، އޭނައަށް އެނގޭނެ ދާއިން އަންނާނެކަން.............އެގަޑިއަށް އަތިރިމައްޗަށް އޭނަ ދާނެ މިތަނުގަ މަޑުނުކޮށް، ޝަފާ ކޮއްދޭންވިކަމަކީ މަށަށް އެސިޓީތައް ދައްކަންވީ" ޒައުލް ގަހެއްގެ ހިޔަލުގައި ހުރި ގޮނޑިއެއްގައި އިށިންނަމުން ބުންޏެވެ.\n"އޭރުން ކިހިނެއްވާނީ، މަންހާއަށް އެނގިއްޖެއްޔާ ވަރަށް ހިތްހަމަނުޖެހޭނެ، އެނގޭނެ އަހަރެންކަން އެ ސިޓީތަކުގެ ވާހަކަ ޒައުލް ކައިރީ ބުނީ" ޝަފާ ޖެހިލުންވާގޮތްވިއެވެ.\n"މަންހާއަށް އެހީވާންވެސް އެނގޭނީ އޭނަގެ ފަރާތުން ކަމެއް އަހަރުންނަށް އެނގިގެންނު، ފަހަރެއްގަ އެސިޓީތަކަކީ އަހަރުމެންނަށް އޭގެން ފައިދާއެއް ކޮއްފާނެ އެއްޗަކަށް ވެދާނެ.........." ޒައުލް ބުނެލިއެވެ. އޭނަ ވާހަކަދެއްކީ މަޑުންނެވެ. ދުރުގައި އެލުވާފައި ހުރި އުނދޯލީގައި ފަންވަތެއް ހިފައިގެން އިން މަންހާއަށް އަޑުއިވިދާނެތީއެވެ.\n"ޒާރާ..........ޒާރާ............ކޮބާ ނެހާ ތައްޔާރުކޮއްފިންތަ؟" އެޕާޓްމެންޓަށް ވަދެގެން އައި ދާއިން ތަންކޮޅެއް ބާރަށް ވާހަކަދެއްކިއެވެ.\n"ދަރިފުޅާ މަންމަ އާއި ޒާރާ އާއިވެގެން ނެހާ މި ތައްޔާރު ކުރަނީ" ކޮޓަރިތެރެއިން ނުކުތް މޫމިނާ ބުނެލިއެވެ. ދާއިން ހަރަކާތް އަވަސްކޮއްލަމުން ފާހާނާއަށްވަދެ ފެންވަރާލައިގެން ނުކުމެ ތައްޔާރުވާން ފެށިއެވެ.\n"މަންމަ ގެންދަންވީނު ދާއިން އާއިއެކު، މަންމަވެސް ވަރަށް ބޭނުން އެމަންޖެ ދެކިލަން" މޫމިނާ ނެހާ އުރާލައިގެން ހުރެ ތައްޔާރުވަމުންދިޔަ ދާއިންއަށް ބުނެލިއެވެ.\n"މަންމާ، މިވަގުތަކު ނޫންދޯ، އެހެންފަހަރަކުން ގެންދާނަން، މަންމައަށްވެސް އެނގޭނެ މިއުޅެނީ މަންހާ އެކަކާވެސް ބައްދަލު ކުރަން ބޭނުންނުވެގެންކަން" ދާއިންގެ އަޑުގައިވެސް ވަނީ އަވަސްއަރުވާލުމެވެ. އޭނަ އިސްތަށިގަނޑުގައި ބުރުސްއަޅާލުމާއިއެކު ސެންޓުޖަހާލިއެވެ. އަދި މޫމިނާ އުރާލައިގެން ހުރި ނެހާ އުރާލަމުން ބޭރަށް ދިއުމަށް ހިނގައިގަތެވެ. ޒާރާ އެއްވެސް އެއްޗެއް ނުބުނެ މިމަންޒަރުތައް ބަލަން ހުރީއެވެ.\nނެހާގޮވައިގެން ދާއިން ދިޔައީ މަންހާ އާއި ބައްދަލު ކުރާށެވެ. ފަހަރެއްގައި ދަރިފުޅު ގޮވައިގެން ދިއުމުން މަންހާ އޭނަ އާއި ބައްދަލުކޮއްފާނެއޭ ހިތަށް އަރާފައެވެ. މަންހާ ސިއްރު ސިއްރުން ދުރުގައި ހުރެ ދާއިން އުރާލައިގެން ހުރި ނެހާއަށް ބަލާލިއެވެ. ހިތަށް އެވަގުތު އެލިބުނު ހިތްހަމަޖެހުން ބަޔާންކުރަންވެސް ދަތިވެގެންދިޔައެވެ. ދުވެފައި އައިސް ދާއިންގެ އަތުން ނެހާ އަތުލުމަށް މަންހާ ހިތަށްއެރިއެވެ. އެހެނަސް ހުރި ފިޔަވަޅުމަތިން ގުޑާވެސް ނުލެވުނެވެ.\n"ޒައްލޭ...........ކީއްވެތަ މަން އަހަންނާ ބައްދަލު ކުރަން ބޭނުންނުވަނީ، ގައިމު ދަރިފުޅުވެސް ދެކިލަން ބޭނުންވާނެއެއްނު" ދާއިން ދެރަވެފައި އިނދެ ޒައުލް އާއި ވާހަކަދެއްކިއެވެ. ޒައުލް ނެހާ އުރާލާފައި އެކުއްޖާ އާއި ސަމާސާކޮއްލިއެވެ.\n"އަހަރެން ތިކަމުގަ ކީކޭ ބުނާނީ، މިކަހަލަ ކޭސްތަކަކީ ގިނަފަހަރަށް ސީދާ މިވެނިކަމެއް ވެގެންނޭ މިހެންމިވަނީ ބުނަން އުނދަގޫ ކަންތައްތައް، ދާއިންއަށްވެސް އެކަން އެނގޭނެ، އަހަރެން މިދާއިރާގައި އުޅޭތާވެސް މިހާރު ކިތަށް އަހަރުމިވަނީ، މަންހާ އާއި އަހަރެން ވާހަކަދައްކަން ވަރަށް މަސައްކަތް ކުރަން، ކުދިކުދި ކަންތައްތަކުގެ ވާހަކަ ދައްކާނެ އެކުން މާބޮޑަކަށް އޭނަގެ ސިކުނޑި އަހަންނަށް ހުޅުވައެއްނުލާ، އެހެންމީހުންނަށް އަންގަން ބޭނުންނުވާހެން ހީވަނީ...........އަހަންނަށް ކުރެވެން އޮތް ހުރިހާ ކަމެއް އެބަ ކުރަން، މިހާރު މިހުންނަނީ މަންހާއަށްޓަކައި އެއްކޮށް ހުސްވެގެން، ގިނަ ވަގުތު ހޭދަ މިކުރަނީ މިކޮޅުގަ...........ހިތްވަރު ކުރޭ ދާއިން، އިރާދަކުރެއްވިއްޔާ މަންހާ ރަނގަޅުވާނެ" ޒައުލް ނެހާ އުރާލައިގެން އިނދެ ވާހަކަދެއްކިއެވެ.\n"މަންހާ، ދުރުގައި ތިހެން ބަލަން ނުހުރެ ނިކަން ދޭބަލަ އެދަރިފުޅު އުރާލަން، އަހަންނަށް އެނގޭ އެއީ މަންހާގެ ދަރިފުޅުކަން، ވަރަށް ވައްތަރު މަންހާ އާއި......." ފަހަތުން ޝަފާގެ އަޑުއިވުމާއިއެކު މަންހާއަށް އެނބުރިލެވުނެވެ. އަދި ދެފަރާތަށް ބޯހޫރުވާލަމުން ނޫނެކޭ ބުނެލާފައި އެތަނުން ގޮއްސިއެވެ. ޝަފާ ފުންނޭވާއެއްލަމުން ދެރަވެފައި މަންހާ ދިޔަ ދިމާލަށް ބަލަހައްޓައިގެން ހުއްޓެވެ. އޭނައަށް އެހެން ނުބުނެވުނު ނަމައޭ ހިތަށް އެރިއެވެ. ގައިމުވެސް އޭރުން މަންހާ ހޯދަމުންދިޔަ ކުޑަކުޑަ އުފާވެސް ދޫކޮއްލާފައި ދާކަށް ނުޖެހުނީހެވެ.\nމަންހާ އެހެން ދިމާލަކުން ނުކުމެގެން ދިޔައީ އަތިރިމައްޗާ ދިމާލަށެވެ. ދާއިންއަށްވެސް އެހެން ދުވަސް ދުވަހު މަޑުކުރާހާ ގިނައިރަކު މިއަދު މަޑެއް ނުކުރެވުނެވެ. ސަބަބަކީ އިރުއޮއްސި އަނދިރިވާންވާއިރަށް ނެހާ ގޮވައިގެން ގެއަށް ވަންނަން ޖެހޭނެތީއެވެ. ދާއިން ދިއުމާއިއެކު ޒައުލް ޝަފާ ހުރި ދިމާލެއް ހޯދާލާފައި މަންހާ އާއި އޭނަ އާއި ނިދާ ކޮޓަރިއަށް އައުމަށް ބުންޏެވެ.\n"ކޮބާ ތިބުނާ ސިޓީތަކަކީ" ޝަފާ ފެނުމާއިއެކު ޒައުލް އެހިއެވެ.\n"އަލަމާރީގަ........ޒައުލް، މަންހާއަށް އެނގިއްޖެއްޔާ......" ޝަފާ ކަންބޮޑުވެފައި އަހާލިއެވެ.\n"އެކަން އަހަންނަށް ދޫކޮއްލާ، އޭނަ އައުމުގެ ކުރިން އެސިޓީތައް ފެނެތޯ ހިނގާ" ޒައުލް ޝަފާއާއިއެކު ކޮޓަރިތެރެއަށް ވަންނަމުން ބުނެލިއެވެ. ޝަފާ އަލަމާރި ހުޅުވާލާފައި މަންހާގެ ހެދުންތައް ލާފައިވާބައި ހޯދަންފެށިއެވެ. ޒައުލް ދޮރުމަތީ މަޑުކޮއްލައިގެން ހުރީ ކޮޓަރީގެ ބޭރުވެސް ފެންނާނޭފަދަ ގޮތަކަށެވެ. ސިޓީތައް ހޯދުން މާއުނދަގޫ ކަމަކަށް ނުވިއެވެ.\n"ޒައުލް......" ޝަފާ ސިޓީތައްލާފައިވާ އާދައިގެ ހުދު ސިޓީއުރަތަކެއް ޒައުލްއަށް ދައްކާލިއެވެ.\n"މިތާ މަޑުކުރޭ އަހަރެން މިސިޓީތައް ބަލާލަންދެން" ޒައުލް ދޮރުކައިރީގައި ޝަފާ މަޑުކުރުމަށް ބުނަމުން އޭނަގެ އަތުގައި ހުރި ސިޓީއުރަ ތަކުގައި ހިފިއެވެ.\nސިޓީއުރަތައް ހުރީ ބަންދުނުކޮއްކަމަށްވާތީ އެތަނުން ސިޓީއުރައެއްގެ ތެރެއިން ފަތްޖަހާލެވިފައިވާ ގަނޑެއްނެގިއެވެ. އަދި އޭގައި ލިޔެފައިވާ އެއްޗެއް ޒައުލް ކިޔަންފެށިއެވެ. ރީތި ފަށުވި އިނގިރޭސި އިބާރާތްތަކުން ލިޔެފައިވާ ސިޓީއެކެވެ. ލިޔެފައިވަނީ ދާއިންއަށް އެޑްރެސްކޮއްފައެވެ. މަންހާ ދާއިންދެކެ ވަރަށް ލޯބިވާކަން އެސިޓީ ކިޔާލުމުން އެނގެއެވެ. ޒައުލްއަށް ކުއްލި ސިހުމެއް ލިބުނީ ސިޓީ ނިންމާލަމުން ޖަހާފައިވާ ނަމުންނެވެ. އެއީ މަންހާގެ ނަމެއްނޫނެވެ.\n"އޭންޖެލް..........މަންހާ..........އޭންޖެލް........" ޒައުލްއަށް ލިބުނު ހައިރާންކާއިއެކު ބުނެލެވުނެވެ.\n"ޒައުލް، އަވަސް ކޮއްބަލަ، ތިހުރިހާ ސިޓީއެއް ކިޔާނެހާ ވަގުތެއް ނެތޭ، މިހާރު މަންހާ އަންނަން އުޅޭނެ" ޝަފާ ޒައުލްއަށް ބަލާލަމުން ބުނެލިއެވެ. އޭނައަށްވެސް ހައިރާކަންވެރިވީ ޒައުލްގެ މޫނުމަތިން ހާސްކަންފެނުމުންނެވެ.\n"ކިހިނެއްވީ؟ އަނެއްކާ މަންހާ އެހެންކަމެއް ކުރަނީތަ" ޝަފާއަށް އަހާލެވުނެވެ.\n"ނޫން..........މިސިޓީތައް ބަހައްޓާނީ މަގޭ އަތުގަ، އަހަރެން ވަކިން މަންހާ އާއި ބައްދަލު ކުރާނަން، އޯ މައި ގޯޑް........ހީވެސް ނުކުރަން މަންހާއަށް ވެދާނެއޭ..........ދާއިންވެސް ދޯ..........ޕިސް ޕިސް ޕިސް" ޒައުލްއަށް އޭނަގެ ބޮލުގައި އަތްހާކާލެވުމާއިއެކު ހިފަހައްޓާލެވުނެވެ.\n"ކިހިނެއްތަވީ؟ އަހަރެން ކައިރީވެސް ބުނެބަލަ" ޝަފާ އައިސް ޒައުލްގެ ކައިރިއަށް ހުއްޓެމުން ދެވަނަ ފަހަރަށް އެހިއެވެ.\n"އެތަށް އަހަރުތަކެއްގެ ބޮޑު ސިއްރެއް މިރޭ މިފަޅާއެރީ، ކިތަށް އަހަރުކަންވެސް ބުނަން އަހަންނަށް ދަތި، ދާއިންއަށް މިކަން އެނގުނީމަ ވާނީ ކިހިނެއްކަމެއްވެސް ނޭގެ" ޒައުލްއަށް އަދިވެސް ހުރެވުނީ ލިބުނު ގަބޫލުކުރަންދަތިވި ޝޮކުގެ ތެރޭގައެވެ. އެސިޓީތަކަކީ ދޮގެއްނޫންކަން ޒައުލްއަށް އެނގެއެވެ. އޭނަ ސިޓީތަށް އެއްކޮއްލާފައި އަތުގެ ތެރެއަށް ލައިގެން ޝަފާ އާއިއެކު އެކޮޓަރިން ނުކުތެވެ.\nރޭގަނޑުގެ ކެއުމުގައި މިރޭ މަންހާ ބައިވެރިއެއްނުވިއެވެ. ނެހާ ފެނުމުން އޭނަގެ ހިތުގައިވާ މައިވަންތަކަމުގެ ލޯބި އުތުރިއަރަމުން ދިއުމާއިއެކުއެވެ. ނެހާ ދެކޭހިތްވަނީއެވެ. އެނބުރި އެދަރިފުޅުގެ ގާތަށް ދާން ބޭނުންވަނީއެވެ. އެކަމަކު ދަރިފުޅުގެ ކައިރިއަށް ހިނގައްޖެނަމަ ދާއިން އޭނަ ހިފަހައްޓާނެއެވެ. ހުދު އޭނައަށްވެސް މިފަދަ ދެވަނަ ހިތްވަރެއްނުލިބޭނެކަން ޔަގީނެވެ.\nކައިގެން އައި ޒައުލް ޝަފާގެ ކައިރީ އޭނަ މިދަނީ މަންހާ އާއި ކުޑަކޮށް ވާހަކަދައްކާލަން ކަމުގައި ބުންޏެވެ. މިހެން ބުނެ ޝަފާގެ އަތުން ސިޓީތައް ނަގައިގެން ޒައުލް އައިސް މަންހާ ޖައްސާލައިގެން އޮތް ޖޯލިފަތީގައި އިށީނެވެ.\n"ކިހިނެއްވެފަ ތިއޮތީ، ކީއްވެ ދާއިން ނެހާ ގޮވައިގެން އައީމަ ދެކިލަން ނުނިކުތީ" ޒައުލް ޖޯލީގައި ހަމަޖެހިލަމުން ސުވާލުތައް ކުރަންފެށިއެވެ.\n"ކަމެއްނުވޭ މިތާ މަޑުކޮއްލައިގެން އޮތީ........." މަންހާ ޒައުލްއަށް އަވަސް ނަޒަރެއްދެމުން ބުނެލިއެވެ. އަދި މައްޗަށް ކުރިންވެސް ބަލަހައްޓައިގެން އޮތްގޮތަށް އޮތީ ހަނދާ ދިމާލަށް ބަލަންށެވެ.\n"އަހަންނަށް ނޭގެ މިވާހަކަ ފަށާނީ ކިހިނެއްކަމެއް، އަހަންނަށް މިކަން އެނގިގެން ނުވާނެކަންވެސް އެނގޭ، އެކަމަކު މިހާރު އަހަންނަށް ކަމެއް ޔަގީންވެއްޖެ............." ޒައުލް އަތުގައި ހުރި ސިޓީތަކަށް ބަލަހައްޓައިގެން އިނދެ ބުނެލިއެވެ. ޒައުލްގެ ވާހަކައިން މަންހާ ތެދުވެ ޖޯލީގައި އިށީނދެ ހަމަޖެހިލަމުން އޭނަ ދައްކަން އުޅޭ ވާހަކައަށް ސަމާލުކަން ދިނެވެ.\n"މީގެ ވާހަކަ ދައްކަން މިއުޅެނީ" ޒައުލް އަތުގައި ހުރި ސިޓީއުރަތައް ދައްކާލަމުން ބުނެލިއެވެ. މަންހާއަށް ލިބުނު ސިހުމާއިއެކު ކުއްލިއަކަށް ޒައުލްގެ އަތުން އެސިޓީއުރަތައް އަތުލަން އުޅުނެވެ. ޒައުލް އޭނަގެ އަތް ގަޔާދުރަށް ދަމާލަމުން އަނެއްއަތުން މަންހާގެ އަތުގައި ހިފެހެއްޓިއެވެ.\n"އަލަމާރީގަ ހުންނާނީ ތިސިޓީއުރަތައް، ޝަފާ ދޯ ބުނީ، ޒައުލް..........ތީ އަހަރެންގެ އެއްޗެއް........." މަންހާގެ އަތުގައި ޒައުލް ހިފެހެއްޓުމުން ބުނެލިއެވެ. އަދި ޖޯލިން ތެދުވަން އުޅުނެވެ.\n"މިރޭ މަންހާ ޖެހޭނީ އަހަންނަށް ހުރިހާ ވާހަކައެއް ކިޔާދޭން، އަހަންނަށް އޭންޖެލްގެ ނަމަކީ އާނަމެއްނޫން، ދާއިން އަހަރެން ކައިރީ އޭންޖަލް ފޮނުވާ ސިޓީތަކުގެ ވާހަކަ ކިޔައިދޭ، އަދި އަހަންނަށް ދައްކަންވެސް ދެއްކި އެސިޓީތަ، މިއަދު މަންހާއަށް ޖެހޭނީ އަހަންނަށް ހުރިހާ ވާހަކައެއް ކިޔައިދޭން............ކީއްވެ މަންހާ މިތަނަށް ތިއައީ، ދާއިން އާއި ވަކިވާކަށް ބޭނުމެއްނުވޭ، ދާއިންދެކެ އިންތިހާއަށް ލޯބިވޭ، ދަރިފުޅު ކައިރީ ހުންނަންވެސް ބޭނުންވޭ.........ދެން ކޮބާތަ މަންހާއަށް ކުރިމަތިވާ ހުރަސްތަކަކީ، އާއިލާގެ ކައިރިއަށްވެސް ދާކަށް ބޭނުމެއްނުވޭ.........ދުނިޔޭގައި އިންސާނާ ހުންނާނެ ދުވަހަކީ އެކަކަށްވެސް އެނގޭނެ ކަމެއްނޫން، އެކަމަކު މަންހާ ވިސްނާލަބަލަ، މިއެއްނޫނެއްނު ހަޔާތުގެ ދުވަސްތައް ވޭތުކުރަންވީ ތަނަކީ.............އަހަރެން އަބަދުވެސް މަންހާ އާއިއެކު ހުންނާނަން، އަހަރެން އެކަމަށް ވައުދުވަން.........އިޓްސް އަ ޕްރޮމިސް މަންހާ................އެއްފަހަރުވެސް އަހަންނަށް ކިޔާދީބަލަ...........ކީއްވެކަން އަހަރެން މިވާހަކަ ދާއިންއަށް ސިއްރުކުރަންވީ...." ޒައުލް މަންހާގެ އަތުގައި ހިފައިގެން އިނދެ ބުންޏެވެ.\nކަރުނުން ފުރިގެން ދިޔަ ދެލޯ ޒައުލްއަށް ފޮރުވާލުމަށް މަންހާ އިސްޖަހާލިއެވެ. އެހެންނަމަވެސް އެދެލޮލުން މަންހާގެ އުނގަށް ވެއްޓިގެން ދިޔަ ކަރުނަތިކި ޒައުލްއަށް ފެނުނެވެ.\n"މަންހާ ރުއިމަކުން މިއަދު އަހަރެން ފަހަތަށް ޖެހޭނެކަމަށް ހީނުކުރާތި، އަހަރެންގެ މިސުވާލުތަކަށް ޖަވާބެއް މަންހާއަށް ޖެހޭނީ ދޭން......." ޒައުލް ހިތްހަރުކަން ދައްކާލަމުން ބުނެލިއެވެ. އެއާއިއެކު މަންހާއަށް އަދިވަކިން ބޮޑަށް ރޮވުނެވެ. ޒައުލްއަށް ހިތްހަރު މީހަކަށް ވެގެން އިންނާކަށް ނުކެރުނެވެ. ޖެހިގެން އިން ޖޯލީގައި ސިޓީއުރަތައް ބަހައްޓާލާފައި އަނެއްއަތުން މަންހާގެ ކޮނޑުގައި ހިފާގެނެސް ގާތްކޮއްލައިފިއެވެ. އަދި އޯގާތެރިކަމާއިއެކު މަންހާއަށް އަނެއްކާވެސް ވިސްނާދޭން ފެށިއެވެ. އެކިއެކި ސުވާލުތައް ކުރަންފެށިއެވެ. އިރުގަނޑަކު މަންހާ ރުއިމަށްފަހު އަމިއްލައަށް ދެލޯ ފޮހެލިއެވެ. އަދި ކުރެހިފައިވާ އަޑަކުން ޒައުލް އާއި ވާހަކަދެއްކިއެވެ. އޭނަގެ ސްކޫލް ދައުރުގެ ރަޙުމަތްތެރިންނަށް ނޫނީ ނޭގޭ، އޭނަގެ ހަޔާތުގެ ވާހަކަތައް ޒައުލްއަށް ކިޔާދޭންފެށިއެވެ. ޒައުލް މަޑުމަޑުން މަންހާގެ ކޮނޑުން ދޫކޮއްލުމުން މަންހާ އޭނައާއި ދުރަށް ޖެހިލާ ނޭފަތް އެތެރެއަށް ދަމާލިއެވެ. ޒައުލްއަށް ހުރިހާ ވާހަކައެއް ކިޔާދެމުންދިޔައިރު އޭނަގެ ލޮލުން ފައިބައިގެންދާ ކަރުނައަށް ނިމުމެއްނުވާކަހަލައެވެ. އެއްވަރަކަށް ދެލޯ ފޮހެމުން ދިޔައިރުވެސް މަންހާގެ ކޯތާފަތް ތެމެމުންދިޔައެވެ. މަންހާގެ ވާހަކަތައް އަޑުއަހަން އިން ޒައުލްގެ އަނގަ ހުޅުވިގެން ދިޔައީ ލިބުނު ހައިރާންކަމުންނެވެ. ގަބޫލުކުރަން ދަތިވިޔަސް ތެދުއެތަށް ކަމެއްގެ ވާހަކަ މަންހާ ކިޔާދިނުމުންނެވެ. ދާއިންދެކެ މަންހާ އެހާ ލޯބިވާކަމަށް އޭނަ ހިއެއްނުކުރެއެވެ. އަދި އެއީ ޒަމާންވި ބަދަލެއްނުވި ލޯތްބެއްކަން އެނގުމުން އޭނަ އަޖައިބުވެފައި އިނެވެ. ބުނާނެ އެއްވެސް އެއްޗެއް އޭނަގެ ދުލަށް އެވަގުތަކު ނައެވެ. ދެން އެނގުނީ ޒާރާގެ މަކަރުވެރި ކަމާއި މަންހާގެ މައްޗަށް އޭނަ އަނިޔާވެރިވި ގޮތުގެވާހަކައެވެ. ދާއިން އޭނައަށްވުރެ ޒާރާދެކެ ލޯބިވާކަމެވެ. އެދެމީހުންގެ ދިރިއުޅުމުން ދުރަށް ދިއުން ނޫންގޮތެއް މަންހާއަށް ނެތްކަމުގައި އޭނަ ވިސްނިވިސްނުމެވެ. ދާއިންދެކެވާ ލޯތްބައްޓަކައި އޭނަ ކޮންމެފަދަ ގުރުބާނީއެއްވާންޖެހުނަސް ވާނެކަމެވެ. ވިޝާލްގެ ހަގީގަތްވެސް ޒައުލްއަށް އެނގުނީ އަދިކިރިޔާއެވެ. މަންހާ އާއި ވިޝާލްގެ މެދުގައި ހިނގި އެބޮޑޫ ހާދިސާގެ ހަގީގަތްވެސް ޒައުލްއަށް އެނގިގެންދިޔައެވެ. އޭނައަށް އަޑުއިވެމުންދިޔަ ވާހަކަތަކުން އިށީނދެގެން އިނުމަށްވެސް އޭނައަށް ދަތިވިއެވެ. އެހިނދު ޖޯލިން ތެދުވެ މަންހާގެ ކުރިމަތީގައި ހުރެ ދެކޮޅަށް ހިނގަމުންދިޔައެވެ. ކަނުލާ މަންހާގެ ވާހަކަތައް އަޑުއަހަމުންނެވެ. ދޭތެރެއަކުން އޭނަގެ އަމިއްލަ ސުވާލެއް ކޮއްލަނީ އިތުރަށް އޮޅުން ފިލުވަން ބޭނުންވާ ކަމަކާއި ގުޅިގެންނެވެ. މަންހާގެ އާއިލާގެ ތެރޭ ހިނގި ހަމަނުޖެހުންވެސް ޒައުލްއަށް މަންހާ ކިޔާދިނެވެ. މިއަދު އޭނަގެ މަންމަ ބުނިގޮތަށް ހުރިހާކަމެއްވެ ނިމެނީކަމުގައި ބުންޏެވެ. ވީއިރު އެމަންމަ އާއި ކުރިމަތިލާކަށް ނުކެރޭނެކަމުގައި ބުނަމުންނެވެ. އަދި ދާއިންގެ ދަރިއަކު މިނުދިޔައަށް އުފަންކުރެވުނު ވަގުތަކީ މުޅިދުނިޔެވެސް އޭނައަށް މިލްކުވިފަދަ އުފާވެރި އިޙްސާސްއެއް ކުރެވިގެންދިޔަ ވަގުތަކަށް ވީކަމެވެ.\n"އޯ މަންހާ......ކީއްވެތަ ދާއިންއަށް މިހުރިހާ ވާހަކައެއް ކިޔާނުދިނީ، އޭނަ އޭންޖަލްއަކީ ކާކުކަން އެނގެން ވަރަށް ބޭނުންވެފަހުރީ، އަހަންނަށް ޔަގީން އޭނަ ޒާރާއަށްވުރެވެސް މަންހާ ބޭނުންވާކަން އަދި ތީ އޭންޖަލްކަން އެނގިއްޖެއްޔާ އޭނަ އުފަލުން ކުރާނެކަމެއްވެސް ބުނަން އަހަންނަށް އުނދަގޫ..........މަންހާ ތިހުރިހާ ވާހަކައެއް ދާއިންއަށް ކިޔާދިންނަމަ އޭނަ އަޑުއަހާނެ......." ޒައުލް މަންހާގެ ކުރިމަތީ ހުއްޓިހުރެ ބުނެލިއެވެ.\n"ޒައުލް، އަހަންނާ ވިޝާލް އާއި ދެމެދު ކަމެއް ނުހިނގާކަމަށް ދާއިން ގަބޫލެއް ނުކުރޭ، އޭނަ އަހަންނަށް ބަލާލިގޮތުންވެސް އެދުވަހު އެކަން ޔަގީންވި، ދާއިން އަހަރެން ކައިރިން އެއްވެސް ސުވާލެއްވެސް ކުރަން ބޭނުންނުވި.........ދާއިންއަށް އެހެންމީހެއްދެކެ ލޯތްބެއް ނުވެވޭނެ، އަހަންނަށް ލޯބި އެނގުނު ދުވަހުން ފެށިގެން ދާއިންދެކެ ލޯބިވީގޮތަށް، ދާއިންއަށްވެސް އެލޯބިވެވުނީ ޒާރާދެކެ........ދާއިންއަށް ޒާރާ ދޫކޮއްލަން މަޖުބޫރުވާފަދަ ކަމެއް އަހަރެން ދުވަހަކުވެސް ނުކުރާނަން..........މިވާހަކަ އަހަރެން ދައްކާނީ ކާކުކައިރީ، އަހަރެން ދާއިންގެ އަންބެއްގެ ގޮތުގައި ކިތަންމެ ދުވަހަކުވެސް މިގޮތަށް އުޅެދާނަން، އެކަމަކު އެނބުރި އެމީހުންގެ ކައިރީ އުޅޭކަށް އަހަނެއްނުދާނަން........." މަންހާ ދެއަތުން ލޯފޮހެމުން ބުންޏެވެ.\n"ދާއިންވެސް ދޯ..........." ޒައުލްއަށް ދެފަރާތަށް ބޯހޫރުވާލެވުނެވެ. ޒައުލްއަށް މަންހާގެ ވާހަކަތައް އަޑުއަހާފަ ދާއިން ވަރަށް ބޮޑަށް ކުއްވެރިކުރެވުނެވެ. މަންހާއަށް ދޭންވާ ލޯތްބާއި އަޅާލުން ނުދެވޭނެކަން އެނގޭއިރު ދާއިން މަންހާ އާއި ކައިވެނި ކުރީ ކީއްކުރަން ބާއޭ ޒައުލްގެ ހިތުގައި ސުވާލުއުފެދުނެވެ. މަންހާއަށް ލިބުނު އަނިޔާއެއްވިއްޔާ ލިބިފައިވަނީ އޭނަގެ ހިތަށެވެ. މީހަކަށް އެހިތްނުފެނުނު ކަމުގައިވިޔަސް ޒައުލްއަށް އެހިތް ޒަހަމްވެފައިވާވަރު އިޙްސާސްކުރެވިގެންދިޔައެވެ. މިރޭން މިރެއަށް ދާއިން މެންގެއަށް ގޮސް ޒާރާގެ ކަންތައްހުރިގޮތް އެންމެނަށް ކިޔާދިނުމަށް ޒައުލް ހިތަށްއެރިއެވެ. އެހެންނަމަވެސް ރުޅިއަކީ މީހާއަށް އެއްވެސް ފައިދާއެއް ކުރުވާނެ އެއްޗަކަށް ނުވާތީ ޒައުލް އޭނަގެ ވިސްނުމުގެ ބާރުބޭނުން ކުރީ ދާއިން އާއި މަންހާ އެކަކުއަނެކަކަށް ދިމާވާނެ ގޮތެއް ރޭވުމުގައެވެ. ދެމީހުންވެސް އެވަނީ އޮޅުންގަނޑެއްގެ ތެރޭގައިކަން ޒައުލްއަށް އެނގެއެވެ. އެކަމަކު މިވަގުތު ދާޢިން މަންހާދެކެ ލޯބިވެޔޭ ބުންޏަސް އޭނަ ގަބޫލެއްނުކުރާނެއެވެ. މިވީހާ ދުވަހު ދާއިންގެ ދުލުން ނުބުނި ބަހެއް ޒައުލް ބުނެގެން ގަބޫލުކުރާނެހެއްޔެވެ. ޒައުލް ޖޯލީގައި އިށީނދެ މަންހާ ގާތްކޮއްލަމުން އޭނަގެ ގައިގާ ފިރުމާލިއެވެ.\n"ދެން ނުރޮއެ........" ޒައުލް މަޑުމަޑުން ބުނެލިއެވެ.\n"ޒައުލް..........މިއަދު އަހަރެންގެ ކައިރީ ހުރި އާއިލާއަކީ ތީ، ޒައުލް އާއި ޝަފާ.......އަހަރެން ތިދެމީހުންނަށް ވަރަށް އިތުބާރުކުރަން...........މިހުރިހާކަމެއް އަހަރެން ކިޔާދިނަސް ދާއިންއަށް މީގެން އެއްވެސް ކަމެއް އެނގޭކަށް ބޭނުމެއްނޫން.........ޕްލީޒް.......އާދޭސްކޮއްފަ މިބުނަނީ........އަހަންނަށް ދާއިންގެ ހަމްދަރުދީއެއް ބޭނުމެއްނުވޭ، ޕްލީޒް ޒައުލް ބުނޭ މިކަން ސިއްރުކޮއްދޭނަމޭ............" ގިސްލެވިފައިވާ އަޑަކުން މަންހާ ބުންޏެވެ. ޒައުލް އެއްވެސް އެއްޗެއް ނުބުންޏެވެ. އޭނަ މަންހާގެ ބޮލުގައި ބޮސްދެމުން ކުރިއަށްވުރެވެސް ކައިރިކޮއްލާފައި ފިރުމަމުންދިޔައެވެ. ނުރޮއެ ދެން ހުއްޓާލާށޭ ބުނާފަދައިންނެވެ. އޭނައަށް މަންހާގެ އެ އެދުން ފުރިހަމަކޮއްދެވޭކަށްނެތެވެ. އެހެނީ މިހުރިހާކަމެއް ސިއްރުކޮއްފިނަމަ އަބަދުގެ އަބަދަށް ދާއިން އާއި މަންހާ ދުރުކޮއްލެވުނީއެވެ. އެހެންވާކަށް ހުދު އޭނަވެސް ބޭނުމެއްނޫނެވެ. ކޮންމެ ދުވަހަކު ލޯތްބައްޓަކައި އެތަށްމަރަކުން މަރުވާކަށް އޭނައަށް މަންހާ ދޫކޮށެއްނުލެވޭނެއެވެ.\nއެރޭ އެއްގޮތަކަށްވެސް މަންހާއަށް ނިދަން އުޅެއުޅެ ނިދޭގޮތެއްނުވިއެވެ. ޒައުލް ކަންތައް ކުރާނެގޮތެއްނޭގޭތީއެވެ. ޝަފާވެސް ނިދަން އައީ ވަރަށް ލަސްވިފަހުންނެވެ. އޭނަ އެނދުގައި އޮށޮތްގޮތަށް ފުންނިންޖެއްގެ ތެރެއަށް ގެނބިގެންދާކަށް ގިނައިރެއް ނުނެގިއެވެ. ދެކޮޅަށް ފުރޮޅި ފުރޮޅި މަންހާ އޮތީއެވެ. ފަތިސް ނަމާދު ބަންގީގެ އަޑުވެސް އިވުނީ އެހެންއޮއްވައެވެ.\nދާއިންއަށް ރޭގަވީ ކިހިނެއްކަމެއްނޭގެއެވެ. މަންހާ ދުރަށްދިޔައީސުރެން އޭނަ އާއި ޒާރާ އާއި ދެމެދުއޮތް ގާތްކަންވެސް ދުރުވެފައިވެއެވެ. އެހެންނަމަވެސް ރޭގައި ދާޢިންއަށް ހަމަހޭވެރިކަންވީއިރު އޭނަ އޮތީ ޒާރާ އާއި ދުރުނުވެވޭހާ ގާތްވެވިފައެވެ. ޒާރާގެ ބީހުންތަކަށް ނޫނެކޭ ބުނެވޭވަރަށްވުރެ އޭނަގެ ހަށިގަނޑުވަނީ ޒާރާއަށް މަރުޙަބާ ކިޔާފައެވެ. އަރާމުނިންޖަކުން ނިދާލެވުނީ ކަމެއް ނޫނީ ވަރުބަލިކަމުގައި ނިދުނީކަމެއް އޭނައަކަށް ނޭގުނެވެ. ހިލަމެއްވީ ހެނދުނު ޒާރާ އަނެއްކާވެސް އޭނަ އާއި ގާތްވެލައި ބާރަށް ބައްދާލުމުންނެވެ.\nހެނދުނު މަންހާ ޝަފާއަށް ގޮވާލީ އޭނަގެ ފޯނުގެ އެލާމުވޭވެ ކެނޑުނުއިރުވެސް ޝަފާއަށް ނުހޭލެވުނީމައެވެ. މަންހާ ޝަފާގެ ކޮނޑުގައި ހިފާ ތަޅުވާލުމައިއެކު ފުއްމައިގެން ތެދުވެ އެނދުގައި އިށިންނަމުން ގަޑިން ކިހާއިރެއްވީތޯ ސުވާލުކުރިއެވެ. މަންހާ ހައިރާންވެފައި ގަޑިންވީއިރެއް ޝަފާއަށް އޮޅުންފިލުވާދިނެވެ.\n"އޯނޯ، ސައިބޮއެގެން ކިރިޔާ ދެން ރެޑީވެވޭނީ" ޝަފާ ތެދުވެ އެކޮޓަރީގައި ހުރި ތުވާލުއަޅުވާ ހަރުގަނޑުން ތުވާލި ނަގައިގެން ފާހާނާއަށް ވަންނަން ދަމުން ބުނެލިއެވެ.\n"މިއަދު ކަމެއް އޮތީތަ؟" މަންހާއަށް ހާސްވެފައި އަހާލެވުނެވެ. އޭނައަށް ހީވީ ޒައުލް އައި ޝަފާ ދާއިންގެ ގާތު ހުރިހާ ވާހަކައެއް ބުނަން ނިންމީކަމަށެވެ. ޝަފާ ހޫންލައްވާލަމުން ފާހާނާގެ ދޮރު ލައްޕާ ތަޅުލައިފިއެވެ. މަންހާ ކޮޓަރިން ބޭރަށް ނުނިކުމެ އިނީ ޝަފާ ފާހާނާއިން ނުކުންނާނެ އިރަކަށެވެ. ޝަފާގެ ގާތުން މިއަދަށް އޭނަ އާއި ޒައުލް ރާވާފައިވާ ހުރިހާ ކަމެއް އޮޅުންފިލުވަން ބޭނުންވެގެންނެވެ.\n"ޒާރާ، ތިސެންޓުން އަހަންނަށް އެހާ މީރުވަހެއްނުދުވާ، ދެން ބޭނުންނުކުރައްޗޭ" ދާއިންގެ އަތުގެތެރެއަށްވަދެ އޮތް ޒާރާއަށް ދާއިން ބުނެލިއެވެ. އޭނައަށް ޒާރާގެ މުޅިހަށިގަނޑުންވެސް ދުވަނީ އޭންޖަލްގެ ސިޓީތަކުން ދުވާ މީރުވަހެވެ. އެވަސް އޭނައަށް އުނދަގޫކުރަނީ ކީއްވެކަމެއް ނޭގެއެވެ. އޭނަގެ ޒަމީރު ޒާރާއަކީ އޭންޖަލްކަމުގައި ގަބޫލެއްނުކުރެއެވެ. އެހެނީ އެސިޓީތަކަކީ މިއަދު ދާއިންއަށް ލިބެންފެށި ސިޓީތަކެއްނޫނެވެ.\n"އެކަމަކު ރޭގަ ދާއިން އަހަރެންގެ ގައިން ވަސްބަލާވަރުން ހީވަނީ އެހެންފަދަ ކަމެއްހެން، ހިއެއްނުވޭ ނުބައިވަސް ދުވާތި އުޅުނުހެނެއް.........." ޒާރާ ދެލޯމަރާލައިގެން އޮވެ ބުނެލިއެވެ.\n"މިހާރު މިބުނީނު، ކޮންއިރަކު ޒާރާ ގަތް ސެންޓުފުޅިއެއްތަ......އަހަރެން ނުދެނަހުރިން ޒާރާ ސެންޓުގަންނަން ދިޔަކަމެއް" ދާއިން ބުނެލިއެވެ.\n"މިފަހަކަށް އައިސް ދާއިންއަށް އަހަރެން ކުރާކަންތައްތަކަށް ސަމާލުކަމެއްދެވޭތަ..........ދެން މިހާ ހެނދުނާ މޫޑު ގޯސްނުވެބަލަ...........ރޭގަ ދާއިން ހާދަ ލޯބިންނޭ އުޅުނީ، އަހަރެން ވަރަށް އުފާވި......." ޒާރާ ލޯހުޅުވާލާފައި ދާއިންއަށް ބަލާލިއެވެ. އެއްއަތް ބޯދަށަށް ލައްވާލައިގެން އުއްޑުން އޮތް ދާއިންގެ ނަޒަރު އޮތީ ސީލިންގަށް ހުއްޓާލައިގެންނެވެ. ޒާރާ މަޑުމަޑުން ދާއިންއަށް ސަމާސާ ކުރަންފެށިއެވެ. ދާއިންގެ މޭގާ ކުދި ކުދި ބޮސްދިނުންތައް ދޭންފެށިއެވެ.\n"ޒާރާ.........މިގަޑިއަކު ނޫން.........." ދާއިން ޒާރާ ދުރުކޮއްލަމުން ބުނެލިއެވެ.\n"މިގަޑި ކިހިނެއްތަވީ، ނެހާވެސް އެއޮތީ ނިދާފަ، ދާން އޮފީހަށް ދާގަޑިވެސް އަދިކައިރިއެއްނުވޭ" ޒާރާ އަނެއްކާވެސް އައިސް ދާއިންގެ ގައިގާ ތަތްވެގަންނަމުން ބުނެލިއެވެ.\n"ޕްލީޒް.........އަހަރެން ބުނީމަ ދެން........." ދާއިން ބުނާ އެއްވެސް އެއްޗެއް އަޑުއަހަން ޒާރާ ބޭނުމެއްނުވިއެވެ. އެންމެފަހުން ދާއިން އެނދުން ފޭބީ ޒާރާގެ ކަންތައްތައް މާމައްޗަށް ހިނގައިދާނެތީއެވެ. ދާއިން އަވަސް ފިޔަވަޅުގައި ގޮސްވަނީ ފާހާނާއަށެވެ.\n"ޝަފާ، ކޮންކަމެއް މިއަދު އޮވެގެން ތިހާ އަވަސް އަރުވާލަފަ ތިއުޅެނީ" ފާހާނާއިން ނުކުމެ ތައްޔާރުވާން އުޅުނު ޝަފާގެ ގާތުގައި މަންހާ އަހާލިއެވެ.\n"މިއަދު އެބައާދޭ މާލެން އޮފިޝަލުން ތަކެއް، ޑޮކްޓަރުންވެސް ތިބޭނެ އެމީހުންގެ ތެރޭ، އަންނަނީ ބައެއް ޕޭޝަންޓުންގެ ކަންތައްތައް ބަލާލުމަށް، އެމީހުން މިކޮޅުގައި ހަފްތާއެއްވަރުކޮއްފަ ދާނީ، މިކޮޅުގެ ސީނިއަރ ޓީމްގައި އަހަރެން އުޅޭއިރު ޖެހޭނެއެއްނު އެންމެ ކުރިން އެމީހުންނަށް މަރުޙަބާ ކިޔާ މީހުންގެ ތެރޭގައި ހުންނަން.........ނަސީބެއް މަންހާ އަހަންނަށް ގޮވިކަން..........." ޝަފާ އަވަސް އަރުވާލާފައި ވާހަކަދެއްކިއެވެ. މަންހާގެ ނުތަނަވަސްކަން ވެރިވެފައިވާ މޫނުމަތިން ހަމަޖެހުމުގެ ކުލަވަރު ފެންނަންފެށިއެވެ. އޭނަ އިތުރު ސުވާލެއް ކުރާކަށް ގަސްދެއް ނުކުރިއެވެ. ޝަފާ ތައްޔާރުވެ ނިމެންދެން އޭނަގެ އެނދުގައި އިށީނދެލައިގެން އިނެވެ. އަދި ޝަފާ ތައްޔާރުވެ ނިމުމާއިއެކު ދެމީހުންވެގެން ސައިބޯން ދިޔައެވެ.\nޒާރާއަށް ދުވަސް ފެށިގެން ދިޔައީ އުފާވެރި ދުވަހެއްގެ ގޮތުގައި ކަމަށްވިޔަސް ދާއިންގެ މޫނުމަތިން އުފާލާ ހިތްހަމަޖެހުމުގެ އަސަރުތަކެއް ފާޅެއްނުވެއެވެ. އޭނަ އެހެންދުވަސް ދުވަހަށްވުރެ ކުރިން މިއަދު އޮފީހަށްވެސް އަތުވެއްޖެއެވެ. ދާއިން އޮފީހަށް ވަދެގެން ދިއުމާއިއެކު ކާއިލް އައިސް އޭނަގެ ކެބިންގެ ދޮރުގައި ޓަކިޖަހާލިއެވެ.\n"ވަދޭ.........." އެތެރޭގައި އިން ދާއިން މިހެން ބުނެލި އަޑު ކާއިލްއަށް އިވުނެވެ.\n"މީ ދާއިންއަށްވީ" ކާއިލް އޭނަގެ އަތުގައި އޮތް ދައުވަތު ކާޑު ދާއިންއަށް ދިއްކޮއްލިއެވެ.\n"މީ ކޮންކަމެއް........." ދާއިން ހައިރާންވެފައި ކާއިލް އާއި ސުވާލުކޮއްލިއެވެ.\n"އަޅުގަނޑުގެ ކައިވެނި ޕާޓީއަށް އައުމުމުގެ ދަޢުވަތު......" ކާއިލް ހިނިއައިސްފައި ހުރެ ބުނެލިއެވެ.\n"އެހެންތަ.......މަރުޙަބާ.........." ދާއިން ގޮނޑިން ތެދުވެ ކާއިލް އާއި ސަލާމްކޮއްލަން އަތްދިއްކޮއްލިއެވެ. ކާއިލް ދާއިންގެ އަތުގައި ހިފާ ސަލާމްކޮއްލުމަށްހު އެތަނުން ނުކުންނަން އުޅެފަ މަޑުކޮއްލަމުން ދާއިންއަށް ބަލާލިއެވެ.\n"އެލީ......ބުނި މަންހާ އިނީ ގުރައިދޫގަ ކަމަށް، އޭނަ އެކި މީހުންނާ ގުޅައިގެންވެސް މަންހާ އާއި ބައްދަލުވެވޭގޮތް ނުވެގެން އުޅެނީ..........އެކަންވާނެ ގޮތެއް އޮންނާނެތޯ އަހާލަދިނުމަށް އެލީ އެދިފަވަނީ..........." ދާއިންގެ ދިރިއުޅުމާއި ގުޅިފައިވާ ކަމަކާ ބެހޭގޮތުން އަހަންޖެހުނީމަ ކާއިލް ހުރީ ނުކެރިފައެވެ. އެހެންނަމަވެސް އެހީ އަލީޝާ އާއި މަންހާ އަކީ ސްކޫލު ދައުރުންފެށިގެން ރަޙުމަތްތެރިންނަށްވެފައި އަލީޝާ އޭނަގެ ގާތުން ވަރަށް ގިނަފަހަރު މަތިން އެކަމަށް އެދުނީމައެވެ. ވާން އުޅޭ އަނބިމީހާ ބުނާ ކަންތައްތައް ކޮއްދެން އޭނަވެސް ބޭނުންވާތީއެވެ.\n"މަންހާ އާއި ބައްދަލު ކުރުމުގެ ހުއްދައެއް އަދި އެކަކަށްވެސް ނުދޭ، އެލީ ގާތު ބުނޭ އެހެން" ދާއިންގެ އަޑުގައި ހުރި ސީރިއަސް ކަމާއިއެކު ކާއިލް އިތުރަށް މަންހާގެ ވާހަކަ ނުދައްކާ ނުކުމެގެން ހިނގައްޖެއެވެ.\nދުވަސްތައް ދިގުވެފައި ދާއިންއަށްވެއެވެ. ކީއްވެކަމެއްނޭގެއެވެ. އޭނައަށް ޒާރާ އާއި މާގާތްވެގެން އުޅެން އުނދަގޫވިއެވެ. އެކަން ނާންގާވޭތޯ ވަރަށް މަސައްކަތް ކުރިކަމުގައިވިޔަސް ޒާރާއަށް ފާހަގަވިއެވެ. އަދި އެކަމުގެ ޝަކުވާ ކުރަންފެށިއެވެ. ދާއިން ގޭތެރޭގައި އިންނަ ވަގުތު ތަކުގައިވެސް ގިނައިން އިންނަނީ ނެހާ ގޮވައިގެންނެވެ.\nމަންހާގެ ދުވަސްތައްވެސް ހަމައެހާމެ ދިގެވެ. ހަނދާނުގައި ފޮހެވުމެއްނެތި ހަރުލާފައިވާ އޭނަ އާއި ދާއިންގެ ހިޔާލުތަކުގެ ތެރެއަށް ގެއްލިފައި ގިނަވަގުތު އިނދެވެ. އަތިރިމަތީގައި ގިނަވަގުތު ހޭދަކުރުމަށް މަންހާ މިހާރު ލޯބިކުރެއެވެ. ޒައުލް އާއި ޝަފާ އުޅެންޖެހުނީ ހީވެސް ނުކުރާހާ ބިޒީކޮށެވެ. އެތަނަށް އައިސްގެން އުޅޭ މެހެމާނުންގެ ކަންތައްތައް ބެލެހެއްޓުގައި ޝަފާގެ ހުރިހާ ވަގުތެއް ހޭދަކުރިއެވެ. އެތަނުން ގިނަ ޑޮކްޓަރުންނަކީ ޒައުލްވެސް ދަންނަ ޑޮކްޓަރުންނެވެ. އެހެންވެ ޒައުލްއަށްވެސް ވަގުތުވާގޮތެއްނުވިއެވެ. ދާއިން ކޮންމެ ދުވަހަކު މަންހާގެ ދެކިލުމަށް އާދެއެވެ. އޭނަ ފޫއްސެއްވެސް ނުވޭބާއޭ މަންހާގެ ހިތަށްއަރައެވެ. ކޮންމެ ދުވަހަކު އެތަނަށް ދާއިން އެއަންނަނީ ކަނޑުހުރަސްކޮއްވިއްޔާއެވެ. މަންހާއަށްޓަކައެވެ. އެކަމަކު އޭނަގެ ކައިރީ ހުރިއިރު ދާއިން އެހާގާތްކޮށް މަންހާ އާއިމެދު ނުދެކެނީ ކީއްވެގެންބާއޭ ހިތަށްއެރިއެވެ. ދެންވެސް އެނބުރި ދާއިންގެ ގާތަށް ގޮސްފިނަމަ ދާއިންގެ އެއްވެސް ސަމާލުކަމެއް ނުލިބޭނެކަން އޭނައަށް ޔަގީންވަނީއެވެ.\nދާއިން މަންހާ ދެކުލުމަށް އައިސް އެމަރުކަޒުގެ ގޯތިތެރޭގައި ހުރި ޖޯލިފަތީގައި ޖައްސާލައިގެން އިނެވެ. ޒައުލް އާއި ޝަފާ ވަރަށް ބުރަކޮށް އުޅޭކަން އޭނައަށް ފާހަގަކުރެވުނެވެ. ޒައުލް އައިސް އޭނަގެ ގާތުގައި މަޑުކޮއްލަމުން ވަރަށް ބޮޑު ވާހަކައެއް ދައްކަންވެފައި އޮތްކަމުގައި ބުންޏެވެ. އެހެންނަމަވެސް މިހާރު ވަގުތު ނެތުމުގެ ސަބަބުން އެހެން ވަގުތަކުން ދާއިންގެ ގާތަށް ގޮސް އެވާހަކަތައް ކިޔާދޭނަންކަމުގައި ބުނެ ހިނގައްޖެއެވެ. ދާއިން އެކަނިމާއެކަނި އެޖޯލީފަތީގައި އެތަށްއިރަކު މަންހާއަށް އިންތިޒާރުކުރުމަށްފަހު އެތަނުން ނުކުތުމަށް ހިނގައިގަތެވެ. އެމަރުކަޒުން ދާއިން ނުކުމެގެން ވަކިހިސާބަކަށް ދެވުނު ތަނާހެން އޭނަގެ ފަހަތުން މީހަކު ގޮވާލިހެން ހީވިއެވެ. ފަހަތަށް އެނބުރި ބަލާލިއިރު އޭނަގެ ޒަމާންވީ ރައްޓެއްސެކެވެ. ޒައުލް އާއިއެކު އަބަދުހެން ކަހަލަގޮތަކަށް ފެނިފެނި ދާއިން އާއިވެސް ރައްޓެހިވީއެވެ. ދާއިން ހުރިފިޔަވަޅުމަތީ މަޑުކޮއްލީ ފަހަތުން އަންނަ އެކުވެރިޔާ އައިސް އޭނަ އާއި އަރާ ހަމަވަންދެންނެވެ.\n"ކިހިނެއްތަ" ދާއިން ސަލާމްކޮއްލަން އަތްދިއްކޮއްލަމުން އަހާލިއެވެ.\n"ރަނގަޅު، ނޭގުނު ދޯ މީކާކުކަމެއް...........އެހެންވެދާނެ، ނުފެންނަތާ އެހާ ގިނަދުވަސްވެއްޖެވިއްޔަ ދޯ" އެކުވެރިޔާ ބުނެލިއެވެ.\n"މާބޮޑަކަށް ނަމެއް ހަނދާނެއްނެތް އެކަމަކު ކާކުކަން އެނގިއްޖެ، ޒައުލްގެ ރަޙުމަތްތެރިއެއްނު ތީ" ދާއިން ހިނިތުންވެލަމުން ބުނެލިއެވެ.\n"ނަމަކީ ރިޝްވާން، ހާދަ އެހެންކަހަލަ ތަނަކުންނޭ މިދިމާވީ، އަހާލާހިތްވޭ މަރުކަޒަށް އައީ ކީއްކުރަންތޯ.......އެތަނުން އަޅުގަނޑުވެސް ނުކުންނަނިކޮށް ފެނުނީ ދާއިން ނުކުމެގެން ދާތަން، މިހާރު މިދަނީ ލޯންޗު އޮތްދިމާލަށް ދާންވެގެން، ހިނގާ ދަމާ" ރިޝްވާން ރަހުމަތްތެރި ރާގެއްގައި ވާހަކަދެއްކިއެވެ.\n"މީ.....އަޅުގަނޑުގެ އަންހެނުން ގާތަށް އައިސްފަ މިދަނީ.........." ދާއިން އިސްޖަހާލައިގެން ހުރެ ހިނގައިގަންނަމުން ބުނެލިއެވެ.\n"އެހެންތަ، ޒާރާ މިތަނަށް ގެނައިތަ، އޭރު ޒައުލްގެ ފަރާތުން އެނގުނު ޒާރާ ބަލިވެކަން އުޅެނީ، މާބޮޑުވަރުވީ ދޯ.........ހާދަ ދެރައޭ........އައެމް ސޮރީ.........." ރިޝްވާން މިހެންބުނެ ދެފަރާތަށް ބޯހޫރުވާލިއެވެ.\n"ނޫން، ޒާރާއެއް ނޫން، އަޅުގަނޑުގެ ދެވަނަ އަނބި...........މަންހާ............" ދާއިން މިހެންބުނެލިއިރުވެސް އޭނަ ހިނގަމުންދިޔައީ އިސްޖަހާލައިގެން ހުރެއެވެ. ރިޝްވާން އާއި އަމިއްލަ ދިރިއުޅުމުގެ އެއްވެސް ކަމެއް ހިއްޞާކުރަން ބޭނުންނުވެ ހުރެ ޙިއްޞާކުރަން ޖެހޭތީ ކަންނޭގެއެވެ.\n"މަންހާ އޭ.............ދާއިންގެ އަންބިމީހާތަ އެއީ، މަންހާ ހުންނަނީ ދޮންކޮށް ވަރަށް ހިކިކޮށް ދިގުކޮއްތަ، ވަރަށް ރީތި ދިގު އިސްތަށިގަނޑެއް އޮވޭތަ............." ރިޝްވާންއަށް އޭނަ ދަންނަ މީހެއްގެ ނަން ދާއިން ބުނިހެން ހީވެގެން ސިފަކިޔާދިނެވެ.\n"އާން އާން............އެއީ މަންހާ..........މިތަނަށް ނުގެނެސް ނުވެގެން ގެނައީ.........ރިޝްވާން މިކޮޅަށް އައިސް ތިއުޅެނީ، ކަމެއް އޮތީތަ" ދާއިންއަށް ރިޝްވާން ސިފަކޮއްދިނީ މަންހާކަން އެނގުމުން އަވަހަށް ޖަވާބުދިނެވެ.\n"މިދެން އޮފީސް ކަމަކު..........މިކަހަލަ ދަތުރުތައް ދުވަސް ދުވަސްކޮޅުން މިކޮޅަށް އަޅަންޖެހޭނެ، އެކަމަކު ދާއިން ތިބުނި އެއްޗެއް އަހަންނަކަށް ނުވިސްނުނު........." ރިޝްވާން ކޮންމެވެސް ކަމަކާ ވިސްނާލަމުން ބުނެލިއެވެ.\n"ކޮންކަމެއްތަ.........." ދާއިންއަށް އަހާލެވުނެވެ.\n"އަހަރެން ސިފަކޮއްދިން މަންހާއަކީ މޮޔައެއްނޫން، އެތަނުގައި އޭނަ އުޅެނީ އަހަރުމެންނާއިއެކު.........އެކަމަކު އެއީ ވަރަށް މަޑުމަޑުން ހުންނަ އަންހެން ކުއްޖެއް، އެތާ އެންމެނަށްވެސް އެނގޭކަމެއް އެއީ މަންހާއަކީ މޮޔައެއްނޫންކަން، ވަރަށް ހިތްހެޔޮވާނެ، ޕޭޝެންޓުންގެ ކަންތައްތަކުގައި ޑޮކްޓަރ ޝަފާއަށް ވަރަށް އެހީވާނެ، ޒައުލްވެސް ބުނި މަންހާއަކީ އޭނަގެ އެސިސްޓެންޓެކޭ.........އެތާކު އޭނައަކީ ބަލިމީހެއްކަން އެނގޭ އެއްވެސް ލިޔެކިޔުމެއްނެތް.........." ރިޝްވާން ވަރަށް ވިސްނަމުން ވާހަކަދެއްކިއެވެ. ކުއްލިއަކަށް ދާއިންއަށް ހުއްޓެވުނެވެ. އޭރު ބަލިމީހުން ތިބޭ މަރުކަޒާއި ތިރީހަކަށް ފިޔަވަޅު ދުރަށް އާދެވިއްޖެއެވެ.\n"ޒައުލް ބުނިތަ އެހެން، ޒައުލްއަށް އެނގޭނެ މަންހާ، ވެދާނެ އެހެން މަންހާއެއްކަމަށްތީ" ދާއިން ޝައްކުވެފަހުރެވެސް ބުނެލިއެވެ.\n"ނޫން، އެހެނެއްނުވާނެ، މަމިބުނާ އަންހެން ކުއްޖާ އެކަންޏޭ އެތަނުގަ މަންހާ ކިޔާ ކުއްޖަކަށް އުޅެނީ، ޒައުލް އާއި ވަރަށް ރައްޓެހިވާނެ...........އޭނަހެން ހީވަނީ މަންހާގެ ހުރިހާ ކަމެއް ބަލަހައްޓަނީ، އަހަރެން ހީކުރީ ޒައުލް އަނެއްކާވެސް އާއަންހެން ކުއްޖަކު ފަހަތުލައިގެން އުޅެނިއްޔޭ، އެކަމަކު އެއަށްވުރެ އޭނަ މިފަހަރު މާ ސީރިއަސް.........އަނެއްކާ ދާއިންގެ އަންހެނުންނަކީ އެއީތަ.............މަށަށް މިހާރު މުޅިން އޮޅިއްޖެ.............އެއްގޮތަކަށްވެސް މިވީ ކިހިނެއްކަމެއް ނޭގުނު........." ރިޝްވާން ތުނބުޅީގައި އަތްހާކާލަމުން ދާއިންއަށް ހިނިގަނޑެއްޖަހާލިއެވެ. އަދި އެކަން އޭނަ މާބޮޑު ކަމަކަށް ނަހަދާ ހިނގައިގަތެވެ.\n"ނުވާނެ ތިހިނެއް، އެހެންވީރު ބުނެބަލަ، މަންހާ ލާފަހުރީ ކޮންކަހަލަ ހެދުމެއް" ދާއިން އަދިވެސް ޔަގީންކުރަން ބޭނުންވިއެވެ. މިހެން ބުނުމާއިއެކު ރިޝްވާން ހުއްޓުނެވެ.\n"ހޫމް.......އަޅުގަނޑާ އަޅުގަނޑުމެންގެ ޓީމު މިކޮޅަށް އައިސްގެން އުޅޭތާ މިއަދަށް ހަފްތާއެއްވާނެ.............މިވީ ދުވަސްތަކުގައި މުޅިންވެސް ފެންނަނީ ދިގު ސްކާޓަކާ ޓޮޕުކޮޅެއް ލައިގެން އުޅޭތަން...........އާން..........އަބަދުވެސް ހުންނަނީ ދިގު ސްކާޓޭއްލާފަ.........ރަނގަޅަށްތަ މިބުނެވުނީ" ރިޝްވާންވެސް ޔަގީންކުރަން ބޭނުންވިއެވެ.\n"ހެ ހެ ހެ........ނޫނޭ........" ދާއިންއަށް ރިޝްވާންއަށް ނޭގިނަމަވެސް އެދައްކަނީ އޭނަގެ މަންހާގެ ވާހަކަކަން އެނގިހުރެ އެއްބަހެއްނުވިއެވެ. ދާއިން ހީނލިއެއްކަމަކު ހީވީ މީހަކު ގަދަކަމުން ހީނލިހެންނެވެ.\n"ހިނގާ ދަމާ.......ދެމީހެއްގެ ވާހަކަ އަހަރުމެން ދެމީހުންނަށްވެސް މިދެކެވުނީ........" ރިޝްވާން ހިނގައިގަތެވެ.\n"އަޅުގަނޑު މިދަނީ މަރުކަޒަށް...........ހަނދާންނެތި އެއްޗެއް ބާއްވާފަ މިއާދެވުނީ" ދާޢިން ޖީބުގައި އަތްޖައްސާލަމުން ބުނެލިއެވެ.\n"އެހެންތަ، އެހެންވީރު ދެން ގޮސްލީއޭ، ނޫނީ އަޅުގަނޑު ދާން ހަމަޖެހިފައޮތް ލޯންޗު ނައްޓާލަފާނެ" ރިޝްވާންވެސް ހީނލާފައި މިހެންބުނެ ކުރިއަށްދިޔައެވެ. ދާއިން ދެފަޔަށް ބާރުލާފައި ހިނގައިގަތީ މަންހާ އިން މަރުކަޒާއިދިމާލަށެވެ. ޒައުލް އޭނައަށް އޮޅުވާލީ ކީއްވެކަން އޮޅުންފިލުވަން ބޭނުންވެފައި ހުރެގެންނެވެ. އޭނަގެ ހިތަށް ވީ ތަދަށްވުރެ ޒައުލްދެކެ އައިރުޅިވަނީ ގަދަވެފައެވެ.


Javvah Bezos gellijenama, insurance ge engaytha? | ThePress\nޖައްވަށް ބެޒޯސް ގެއްލިއްޖެނަމަ އިންޝުއަރަންސްގެ އަގު އެނގޭތަ؟\nމަޝްހޫރު މަހުޖަނު ޖެފް ބެޒޯސް، އޭނާގެ ބްލޫ އޮރިޖިން ކުންފުނީގެ ޖަށްވީ އުޅަނދު ކައިރީގައި މަޑުކޮށްލައިގެން / ފޮޓޯ: ވަޔާޑް\nދުނިޔޭގެ އެންމެ މުއްސަނދި، މަހުޖަނުންގެ ލިސްޓުގެ ކުރިން ޖާގަ ހޯދަމުން އަންނަ އެމެޒޯން ކުންފުނީގެ ސީއީއޯ ޖެފް ބެޒޯސްއާއި އިތުރު ބަޔަކު ޖައްވަށް ކުރާ ދަތުރުގައި، ޖައްވު ތެރެއަށް ބެޒޯސް ގެއްލިއްޖެނަމަ އެކަމުގެ އިންޝުއަރަންސް އަށް ވާ އަގަކީ ކޮބައިކަން ކަނޑައެޅުމަށް، އިންޝުއަރަންސް ކުންފުނިތަކުން ފަސްޖެހިއްޖެއެވެ.\nޖައްވީ އެކިއެކި ކަންކަމަށް ޒަމާނުއްސުރެ ލޯބި ކުރާ ބެޒޯސް މިހާރު ވެސް ދަނީ، ދުނިޔޭގެ ވައިގެ ސަތަހައިން ބޭރުން ޖައްވަށް ދަތުރުކުރާ ފުރަތަމަ ބިލިއަނަރުގެ ޝަރަފު ހޯދުމަށް، މަހުޖަނު އީލޯން މަސްކު އަދި ރިޗާޑް ބްރޭންސަންއާ ވާދަ ކުރަމުންނެވެ.\nއިންޝުއަރަންސް ކުންފުނިތަކަކީ އާދަޔާ ހިލާފު އެކި ކަހަލަ ހާދިސާތަކުގައި ލިބޭ ގެއްލުންތަކުގެ މާލީ ބަދަލު ހަމަޖައްސާ ދިނުމުގައި މިހާތަނަށް ދުނިޔެ ސިއްސުވަމުންދާ ކުންފުނިތަކަކަށް ވީ ނަމަވެސް، ބެޒޯސްގެ ޖައްވީ ދަތުރާ ގުޅިގެން، އަގެއް ކަނޑައެޅުމަށް، އިންޝުއަރަންސް ކުންފުނިތަކުން ދަނީ ފަސްޖެހެމުންނެވެ.\nޖައްވުގައި ހިނގާ މިފަދަ ކަމަކަށް ބަދަލު ދިނުމުގެ ކަމެއް މީގެ ކުރިން ހިނގާފައެއްވެސް ނެތެވެ.\nއިންޝުއަރަންސް އިންފޮމޭޝަން އިންސްޓިޓިއުޓް (އައިއައިއައި)ގެ ތަރުޖަމާނު، މައިކަލް ބެރީ ވިދާޅުވީ، ޖައްވީ ފަތުރުވެރިކަމަކީ، އެކަމުގެ ރިސްކު ބޮޑު ކަމެކެވެ. ނަމަވެސް ލައިފް އިންޝުއަރަންސް ދޫކުރާ ފަރާތްތަކުން އަދި މާބޮޑު ސަމާލުކަމެއް ނުދީ އޮތް ކަމެކެވެ. އެހެނީ، ފަތުރުވެރި ދަތުރެއްގައި ޖައްވަށް ދަތުރު ކުރުމަކީ އިންތިހާއަށް ހީނަރު ކަމަކަށް ވާތީއެވެ.\nޖައްވު ތެރެއަށް ދޫކޮށްފައިވާ ސެޓެލައިޓްތަކާ، ރޮކެޓް އަދި އިންސާނުންނާ ނުލާ ދަތުރު ކުރާ ފްލައިޓްތަކުގެ އިންޝުއަރަންސަށް ބަލާއިރު 500 މިލިއަން ޑޮލަރުގެ މާކެޓެއް އެބައޮތެވެ. ނަމަވެސް، ބެޒޯސްގެ ބްލޫ އޮރިޖިން ފަދަ ކުންފުންޏަކުން ޖައްވަށް ފޮނުވާ ފަތުރުވެރިންނަށް ލިބޭ އަނިޔާ ނުވަތަ ހިނގާ މަރުގެ ހާދިސާއަކަށް އިންޝުއަރަންސް ދޫކުރުމުގެ ގާނޫނީ އޮނިގަނޑެއްވެސް އަދި ނެތެވެ.\nބެޒޯސް ދަތުރު ކުރުމަށް އަމާޒު ހިފާފައިވާ މަންޒިލާ އެންމެ ގާތަށްވެސް މިހާތަނަށް ދަތުރު ކޮށްފައި ވަނީ ބްރޭންސަންގެ ވާޖިން ގެލެކްޓިކުންނެވެ. ނަމަވެސް އެއީ މުޅިންވެސް ޓެސްޓު ފްލައިޓްތަކެވެ. 1960ގެ އަހަރުތަކުން ފެށިގެން ދުނިޔޭގެ ސަބް-އޯބިޓަށް ކުރަމުން އަންނަ މިދަތުރުތަކުގައި މިހާތަނަށް، 1 ގެ ފުރާނަ ވަނީ ގެއްލިފައެވެ.\nއެސްޓްރޮނޯޓް ބޮބް ބެންކެން (މ) ޖައްވީ ދަތުރަށް ފަހު ދުނިޔޭގެ ބިމުގައި/ފޮޓޯ: މެމްފިސް\nއެންމެ ގިނަ އަދަދަކަށް ޖައްވަށް ފަޅުވެރިން ފޮނުވާފައި ވާ އެއް ގައުމު ކަމަށް އެމެރިކާގެ ޖައްވީ ފަޅުވެރިންނަށް ލައިފް އިންޝުއަރަންސް ލިބެނީ، އެމެރިކާ ސަރުކާރުގެ ސްކީމުގެ ތެރެއިންނެވެ.\nބެޒޯސްއާއި އިތުރު2މީހަކު ގޮވައިގެން ޖުލައި 20 ވަނަ ދުވަހު ބްލޫ އޮރިޖިންއިން އުދުއްސާލާ ޖައްވީ އުޅަނދަކީ، ދުނިޔޭގެ ސަތަހައިން ފެށިގެން، (ޖައްވުގެ ތެރެއަށް) 100 ކިލޯމީޓަރު އުސްމިނަށް ދަތުރު ކުރާނެ އުޅަނދެކެވެ. މިއީ މައިކްރޯގްރެވިޓީގެ އިހުސާސް ކުރުވާނެ އުސްމިނެކެވެ. މި ކެޕްސޫލް، ދުނިޔޭގެ ބިމަށް، އަނބުރާ ދަތުރު ކުރާނީ ޕެރަޝޫޓް ނުވަތަ ވައިކުޑަތަކެއްގެ އެހީގައެވެ.\nބެޒޯސްގެ ތާރީހީ ދަތުރުގެ ދިގު މިނަކީ، ގާތްގަނޑަކަށް 10 ވަރަކަށް މިނެޓް ކަމަށް ހަބަރު ލިބެއެވެ.\nލައިފްސްޓައިލް ލުއި ހަބަރު ސައިންސް ސައިންސް އެންޑް ޓެކްނޮލޮޖީ ސްޕޭސް ޕްރޮގްރާމް\nލިއުން ކިޔާ ނިމުނު އިރު ސުރުހީގައ ބުނެފަވާ ސުވާލުގެ ޖަވާބު ނުލިބޭ.މިވެސް ނޫސްވެރިކަންބާ ؟


Salih Anbegga Hunnaane Sifathah ( Part2) | Dhiislam\nޞާލިހް އަނތްބެއްގައި ހުންނާނެ ސިފަތައް (ދެވަނަ ބައި)\nނިއުމާ ހާރޫން އޯގަސްޓް 16, 2017\n5-ފިރިމީހާގެ ސިއްރުތަށް ވަންހަނާކުރުން: އެއީ ޚާއްސަ ގޮތެއްގައި ދެމަފިރިންގެ ދެމެދުގައި އެކަނި ހިނގާ ކަންތައްތަށް ސިއްރު ކުރުމެވެ. އޭގެތެރޭގައި ދެމީހުންގެ ޖިންސީ ގުޅުމުގެ ތަފާތު ކަންތައްތަކާއި ޒަވާޖީ ޙަޔާތުގެ ދެމީހުންގެ އަމިއްލަ ވާހަކަތަށް ހިމެނޭ ގޮތުންނެވެ. ފިރިމީހާގެ ސިއްރުތަށް ހާމަކުރުމަކީ ފިރިމީހާއަށް އުނދަގުލާއި ނުތަނަވަސްކަން އިހުސާސްކުރުވާ ކަމަކަށް ވާހިނދު އެއީ އަނބިމީހާދެކެ ފިރިމީހާ ރުޅި އަންނާނޭ ކަމެކެވެ. އެހެން ކަމަށްވާނަމަ މިއީ ފިރިމީހާގެ ލޯތްބާއި އޭނާގެ ރުހުން ހޯދުމާއި ، އޭނާއަށް ކިޔަމަން ވުމާއި ފުށުއަރާ އަދި އެކަމާއި ދިމާ އިދިކޮޅު ކަމެކެވެ.\nﷲ ތަޢާލާގެ މި ބަސްފުޅުގައި ވާގޮތުން ފިރިމީހާގެ ސިއްރުތަށް ވަންހަނާކޮށް ރައްކާތެރި ކުރުމަކީ ކިޔަމަންތެރި އަދި ޞާލިހް އަތްބެއްގެ މަސްއޫލިއްޔަތެކެވެ. "حَافِظَاتٌ لِّلْغَيْبِ" (ސޫތަރުއް ނިސާ 34) މާނައީ: "އެބައިމީހުންނަށް ރައްކާތެރި ކުރުމަށް ﷲ އަމުރުކުރައްވާފައިވާ ކަންތައްތަށް އެބައިމީހުންގެ ފިރިންގެ ޣައިރު ޙާޟިރުގައި ރައްކާތެރި ކުރެއެވެ."\nއެބައިމީހުންގެ ފިރިން އެބައިމީހުންގެ ގާތުގައިނެތް ވަގުތުތަކުގައި ރައްކާތެރިކޮށް ބަލަހައްޓަންޖެހޭ މުހިންމު އަނެއްބަޔަކީ ފިރިންގެ ސިއްރުތަކެވެ. އެހެންކަމުން އަނބިން އެބައިމީހުންގެ ފިރިންގެ ސިއްރުތަށް އެހެންމީހުންގެ ގާތުގައި ހާމަކޮށް ފަތުރައިގެން ނުވާނެއެވެ.\nއަސްމާ ބިންތު ޔަޒީދު ރަޟިޔަﷲ ޢަންހާ ވިދާޅުވިއެވެ. "އެއްދުވަހަކު ރަސޫލު ﷲ صلى الله عليه وسلم ގެ އަރިހުގައި އަންހެނުންނާއި ފިރިހެނުން އިށީންދެގެން ތިބިތަނެއްގައި ތިމަން ކަމަނާވެސް އިނީމެވެ. އެތަނުގައި އިންނަވާފައި ރަސޫލާ صلى الله عليه وسلم ޙަދީޘް ކުރެއްވިއެވެ. 'ފަހަރުގައި ފިރިހެނަކު މީހެއްގެ ގާތުގާ ތިމަންނާ މިވެނިކަމެއް އަނބިމީހާއާއެކު ކުރީމޭ ބުނެފާނެއެވެ. އަދި ފަހަރުގައި އަންހެނަކު މީހެއްގެ ގާތުގާ ތިމަންނާ މިވެނިކަމެއް ފިރިމީހާއާއިއެކު ކުރީމޭ ބުނެފާނެއެވެ.!' އެހިނދު މީސްތަކުން މަޑުމައިތިރި ވިއެވެ. ދެން އަޅުގަނޑު ދެންނެވީމެވެ. ﷲ ގަންދީ ދަންނަވަމެވެ. އާއެކެވެ. އޭ ﷲގެ ރަސޫލާ صلى الله عليه وسلم އެވެ.ތިޔަކަންތަށް ޔަގީނުންވެސް އަންހެނުން ކުރެއެވެ. އަދި ތިޔަކަންތަށް ޔަގީނުންވެސް ފިރިހެނުން ކުރެއެވެ. ދެން ރަސޫލާ صلى الله عليه وسلم ޙަދީޘް ކުރެއްވިއެވެ.' އެހެންވިއްޔާ ދެން އެކަނަތައްތަށް ނުކުރާށެވެ. ފަހެ، އެކަމަކީ ފިރިހެން ޝައިތާނަކާއި އަންހެން ޝައިތާނަކު މަގުމަތިން ބައްދަލުވެ، މީސްތަކުން ބަލަން ތިއްބާ އެދެމީހުންގެ ޖިންސީ އެދުން ފުއްދުން ފަދަ ކަމެކެވެ.'" (ރިވާކުރެއްވީ އަޙްމަދު 6/456)\n6-ފިރިމީހާގެ ކުރިމައްޗަށް ނިކުންނަން ވާނީ ވީ އެންމެ ބޮޑަކަށް ޒީނަތްރެރި ވެގެންނެވެ: އެއީ ފިރިމީހާ އޭނާއަށް ބަލައިފި ނަމަ ފިރިމީހާގެ ހިތުގައި އުފާވެރިކަން އުފެދޭ މިންވަރަށެވެ.\nއަބޫ ހުރައިރާ ރަޟިޔަﷲ ޢަންހު ރިވާކުރެއްވިއެވެ. ﷲގެ ރަސޫލު صلى الله عليه وسلم އާ ސުވާލު ދެންނެވުނެވެ. "އަންހެނުންގެ ތެރެއިން އެންމެ ރަނގަޅު ބަޔަކީ ކޮބައިތޯއެވެ.؟" އެކަލޭގެފާނު ޙަދީޘް ކުރެއްވިއެވެ. " އޭނާގެ ފިރިމީހާ، އޭނާއަށް ބަލާލުމުން ފިރިމީހާއަށް އުފާވެރިކަން ( އޭނާގެ ރީތިކަމުން، ނުވަތަ ހިތްހެޔޮކަމުން ނުވަތަ ތަޤުވާވެރިކަމުން) ގެނެސް ދޭމީހާއެވެ. އަދި އޭނާ އަމުރެއްކޮށްފިނަމަ ކިޔަމަންތެރިވާމީހާއެވެ. އޭނާއަކީ އޭނާގެ އަމިއްލަ ނަފްސުން ނުވަތަ އޭނާގެ މުދަލުން އެއްވެސް ޙާލެއްގައި އޭނާގެ ފިރިމީހާ ނުރުހޭ އަދި ނުގަބޫލު ކަމެއްނުކުރާ މީހާއެވެ." (ރިވާ ކުރެއްވީ އައްނަސާއީ 6/68، އަލް ޙާކިމް 2/61،އަޙްމަދު 2/251)\n7- ފިރިމީހާގެ މުދަލުން ވިޔަސް އަނބިމީހާގެ މުދަލުންވިޔަސް ފިރިމީހާގެ ނުގަބޫލުގައި އެއްވެސް ކަމަކަށް ހޭދަކޮށްގެން ނުވާނެއެވެ.\nޢަބްދުﷲ ބުނުޢަމްރުބުނުލްޢާސް ރަޟިޔަﷲ ޢަންހުމާގެ އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. “އަންހެނަކަށް އޭނާގެ ފިރިމީހާގެ ހުއްދައާނުލާ މީހުންނަށް ހަދިޔާ ދިނުމަކީ ހުއްދަ ކަމެއް ނޫނެވެ.” (މީގެތެރޭގައި ފާޑުފާޑުގެ ވިޝްކުރުމާއި އެކިއެކި މުނާސަބަތު ތަކުގައި މީސްމީހުންނަށްދީ ނުވަތަ ފޮނުވާ ހަދިޔާ ހިމެނެއެވެ.)\nއަލްބާނީ ވިދާޅުވެފައިވެއެވެ. “އެހެންވުމުން އެމުދާ (އަނބިމީހާގެ މުދާ) ފިރިމީހާއަށް ލިބެނީ އެއް ނޫނެވެ. އެހެނެއްކަމަކު އެއީ އަނބިމީހާގެ މުދާ ބޭކާރުގޮތުގައި ހޭދަވެގެންދިޔުމުން ސަލާމަތް ކުރުމަށްޓަކައި އަދި ދެމަފިރިންގެ މަންފާއަށްޓަކައި،ފިރިމީހާއަށް ލިބިފައިވާ ބާރެކެވެ. ޙަގީގަތުގައި ފިރިމީހާއަށް ލިބިފައިވާ މިބާރަކީ އަންހެންކުދިންގެ ބަލަދު ވެރިންނަށް ވަލީދިނުމުގެ ބާރު ލިބިފައިވާފަދަ ބާރާއި އެއްފަދަ ބާރެކެވެ. އެހެނީ އަންހެން ކުއްޖާއަށް ކައިވެނި ކުރެވެނީ އޭނާގެ ބަލަދުވެރިޔާ ވަލީދިނުމުންނެވެ. ޙައްގަކާނުލާ އަންހެންކުއްޖާއަށް ވަލީދިނުމާއި އޭނާ ދެކޮޅުވެރި ވެއްޖެނަމަ އަންހެންކުއްޖާއަށް ޙާކިމާ ނުވަތަ ގާޒީގެފަރާތުން އެ ކައިވެނި ކުރުމަށްވަލީދެވޭނެއެވެ. ހަމައެފަދައިން އަނބިމީހާގެ މުދަލުން ހުއްދަ ގޮތުގައި އޭނާއަށްވާޖިބުވެފައިވާ ކަމަކަށް ޚަރަދު ކުރުމާ ފިރިމީހާ ދެކޮޅު ހަދައިފިނަމަ އިންސާފުން އެޙައްޤު އަނބިމީހާއަށް ހޯދައިދެވޭނެއެވެ. އެހެން ކަމުން މިކަމުގެ ޙުކުމުގައި އެއްވެސް މައްސަލައެއް ނެތެވެ. މައްސަލައަކީ އަނބިމީހާގެ މުދާ ހޭދަކުރެވޭ ގޮތެވެ. އެހޭދަކުރަނީ ހުއްދަ ގޮތެއްގައި ތޯ ނުވަތަ ނޫންތޯއެވެ.”\n8- ފިރިމީހާގެ ހުއްދަނެތި ފިރިމީހާގެ (ދެމަފިރިންގެ) ގެއަށް އެއްވެސް މީހަކު އަނބިމީހާ ވައްދައިގެން ނުވާނެއެވެ.\nއަބޫ ހުރައިރާ ރަޟިޔަﷲ ޢަންހު ރިވާކުރެއްވިއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ.” ފިރިމީހާ ރަށުގައި އުޅޭއިރު އޭނާގެ ހުއްދައަކައިނުލާ އަނބިމީހާ ރޯދަހިފުމަކީ ހުއްދަވެގެންވާ ކަމެއް ނޫނެވެ. ހަމައެފަދައިން އޭނަގެ ހުއްދައަކާނުލައި އެއްވެސް މީހަކު ގެއަށް ވެއްދުމަކީ ހުއްދަވެގެންވާ ކަމެއްނޫނެވެ. އަދި ފިރިމީހާގެ އަމުރާއިނުލާ އަނބިމީހާ ޞަދަޤާތުގެ ގޮތުގައި ހޭދަކުރާތަކެތީގެ ސަވާބުގެ ދެބައިކުޅަ އެއްބައި ލިބޭހުށީ އޭނަގެ ފިރިމީހާ އަށެވެ.”\n9 – ފިރިމީހާގެކިބައިން އެކަމަށް ލާޒިމުކުރާ ސަބަބެއްނެތި އަނބިމީހާ ވަރިއަށް އެދިގެން ނުވާނެއެވެ.\nޘައުބާން ރަޟިޔަﷲ ޢަންހު ރިވާކުރެއްވިއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ” އެކަމަށް ލާޒިމުކުރާ ސަބަބެއްނެތި އޭނާގެ ފިރިމީހާގެ ކައިރީން ވަރިއަށް އެދޭ އަންހެނުންނަށް ސުވަރުގޭގެ ވަސް ޙަރާމްވެގެންވެއެވެ.”\n10- ލަޢުނަތް ދިނުމުން ދުރުހެލިވުން.\nއަބޫސަޢީދުލް ޚުދުރީ ރަޟިޔަﷲ ޢަންހު ވިދާޅުވިއެވެ.” ﷲ ގެ ރަސޫލު صلى الله عليه وسلم ފިތުރު ޢީދު ނުވަތަ އަޟުހާޢީދު ނަމާދަށް ވަޑައިގަތުމަށްފަހު އެންމެހައި ކަނބަލުންނާއި މުޚާތަބު ކުރަށްވާ ޙަދީޘް ކުރެއްވިއެވެ. އޭ އަންހެނުންނޭވެ! ޞަދަޤާތްދޭށެވެ. ނަރަކައިގެ އަހުލުވެރިންގެ ތެރެއިން ގިނަ މީހުންނަކީ އަންހެނުންކަމުގައި ވަނިކޮށް ތިމަންކަލޭގެފާނު ދެކެވަޑައިގަތީމެވެ. ދެން އެބައި މީހުން ސުވާލު ދެންނެވިއެވެ. އޭ ﷲގެ ރަސޫލާއެވެ. އެއީ ކީއްވެތޯއެވެ؟ އެކަލޭގެފާނު ޖަވާބު ދެއްވިއެވެ. ތިޔަބައިމީހުންނަކީ (އަންހެނުންނަކީ) ގިނަގިނައިން މީހުންނަށް ލަޢުނަތްދޭ ބައެކެވެ. އަދި ފިރިންނަށް ޝުކުރުވެރިނުވާ ބައެކެވެ.”\nމައުލޫމާތު ނަގާފައިވާ ފޮތް: "ޞާލިޙް އަނބިމީހާ"\nއިބްރާހިމް އަޝްވާގު އިހްސާން ނޮވެމްބަރ 17, 2021\nއައިޝަތު އަބްދުﷲ އޮކްޓޯބަރ 19, 2021\nމަރީ ނާޒް ޖޫން 23, 2021\nMore in ރިޕޯޓް


މަސްވެރިންގެ ދުވަސް ނައިފަރުގައި ފާހަގަކޮށްފި | ނައިފަރު ކައުންސިލްގެ އިދާރާ\nނައިފަރުގައި 2017 ވަނަ އަހަރުގެ މަސްވެރިންގެ ދުވަސް ކުލަގަދަކޮށް ރަށުފެންވަރުގައި ފާހަގަކޮށްފިއެވެ. އެގޮތުން 2017 އޮކްޓޯބަރގެ ނިޔަލަށް ފެލިވަރަށް އެންމެ ގިނައިން މަސްކިރާފައިވާ ނައިފަރުގެ ދޯންޏަށް ދެވުނު އެވޯޑުގެ އިތުރުން މަސްވެރިން އަމިއްލައަށް ނަން ހުށަހަޅައިގެން ވާދަކުރާގޮތަށް އެކި މަޤާމްތަކަށް އެވޯރޑް ދެވުނެވެ. އެވޯޑް ދެވުނު މަޤާމް ތަކުގެ ތެރޭގައި އެންމެ ގިނަ ދުވަސްވީ މަސްވެރިޔާ އާއި އެންމެ ޒުވާން ކެޔޮޅުގެ އިތުރުން އެންމެ ގިނަ ޒުވާނުން މަހަށް ގެންދާ ދޯނި ހިމެނެއެވެ.\nއެވޯޑުތައް ޙަވާލުކުރުން ކުރިއަށް ދިޔައީ، މަސްވެރިންގެ ޝަރަފުގައި ނައިފަރު ކައުންސިލުން ބޭއްވި “މަސްވެރިންގެ ހަވީރު” ގައެވެ. ފެލިވަރަށް އެންމެ ގިނައިން މަސްކިރާފައިވަނީ “ސަހާ” ދޯންޏެވެ. އެންމެ ޒުވާން ކެޔޮޅުގެ އެވޯޑު ލިބިފައިވަނީ ޅ. ނައިފަރު އަލަމާގޭ ޢަބްދުއްލަޠީފް އިބްރާޙިމްއެވެ. މަސްވެރިކަމުގައި އެންމެ ގިނަ ދުވަސްވީ ފަރާތުގެ އެވޯޑު ލިބިފައިވަނީ ޅ. ނައިފަރު ހަލަވެލި ޢަބްދުﷲ މުޙައްމަދަށެވެ. އަދި “ގުރަހަލި” ދޯނި ވަނީ އެންމެ ގިނަ ޒުވާނުން މަހަށްދާ ދޯނީގެ އެވޯޑު ހޯދާފައެވެ.\nފިޝަރމަންސް އެސޯސިއޭޝަންގެ ޘަޤާފީ ކުޅިވަރުތަކާއި މަދުރަސަތުލް އިފްތިތާޙްގެ ސްކޫލް ކޮޔާގެ ފަރާތުން ހުށަހަޅައިދިން މަރުޙަބާ ލަވައާއި ބްރާސް ބޭންޑުގެ މިޔުޒިކާއިއެކު 14 ޑިސެމްބަރ 2017 ގައި ބޭއްވުނު “މަސްވެރިންގެ ހަވީރު”ގައި އެހަވީރު ކުރިއަށް ގެންދިއުމަށް ނައިފަރު ކައުންސިލަށް އެހީތެރިވި ފަރާތްތަކަށް ހަނދާނީ ލިޔުންވެސް ވަނީ ދީފައެވެ.\nމަސްވެރިންގެ ހަވީރު 2017 ގެ ތެރެއިން


ދިރާސީ އާއަހަރަށް ފުވައްމުލަކުގެ ސްކޫލްތައް ތައްޔާރީ ކިހާ ވަރަކަށް ބާ؟2:: މިކަލް ނޫސް\nދިރާސީ އާއަހަރަށް ފުވައްމުލަކުގެ ސްކޫލްތައް ތައްޔާރީ ކިހާ ވަރަކަށް ބާ؟ 2\n07 ޖެނުއަރީ 2017 18:13\nފުވައްމުލަކުގެ ސަރުކާ4ސްކޫލް.\nތައުލީމީ އާއަހަރު ފެށެން ވާއިރަށް ފުވައްމުލަކު ސްކޫލްތައް ވަނީ ވަރަށް ބޮޑަށް ތައްޔާރުކުރެވިފައި ކަމަށް އެސްކޫލްތަކުން މައުލޫމާތު ދެއްވައެވެ. އެގޮތުން ރަށުގައި ހިމެނޭ ސަރުކާރުގެ4ސްކޫލުގެ ވެސް އާބާތުރަ ފިލުވައި، އައު އަހަރުފެށެން ވާއިރަށް ކިޔަވައިދުމުނަށް ތައްޔާރު ކުރެވިފައިވާ ކަމަށް އސްކޫލްތަކުން މައުލޫމާތު ދެއްވިއެވެ. ފުވައްމުލަކުގެ ހުރިހާ ސްކޫލެއްގައި ވެސް 2017 ވަނަ އަހަރު ކިޔަވައިދޭނީ އެއް ދަންފަޅިއަށެވެ. މިދިރާސީ އަހަރުގެ ފުރަތަމަ ޓާމުގައި 104 ދުވަހު ކިޔވައިދޭއިރު ކިޔެވުން ފެށޭނީ ޖެނުއަރީ 8 ވާ އާދީއަތަ ދުވަހު އެވެ. އަދި ކިޔެވުން ނިމޭނީ 8 ޖޫން ވާ ބުރާސްފަތި ދުވަހު އެވެ.\nރަށުގެ އުތުރުން އެމްޖޭއެމް:\nމަދަރުސަތުއް ޝައިޚު މުހައްމަދު ޖަމާލުއްދީން އަކީ ރަށުގެ އުތުރު ސަރހައްދުގެ ގިނަ ދަރިވަރުން ކިޔަވަމުން އަންނަ ސްކޫލެކެވެ. ފާއިތުވި އަހަރު އެއް ސެޝަނުގައި ކިޔަވައިދޭން ފެށި މިސްކޫލުގައި މިއަހަރު ވެސް ކިޔަވައިދޭނީ އެއް ސެޝަނަށެވެ. އެލްކެޖީއިން ފެށިގެން ގްރޭޑް7އާއި ހަމަޔަށް ކިޔަވައިދޭ މިސްކޫލުގައި މިއަހަރު 557 ދަރިވަރުން ކިޔަވަމުންދާނެއެވެ. މިދަރިވަރުންނަށް ކިޔަވައި ދިނުމުގައި 36 މުދައްރިސުންނާއިއެކު ޖުމްލަ 60 ހާ މުވައްޒަފުން ހަރަކާތްތެރިވަމުންދާނެ ކަމަށް އެމްޖޭއެމުން މައުލޫމާތު ދެއްވިއެވެ.\nތައުލީމީ އައު އަހަރު ފެށުމަށް ތައްތާރުވުމުގެ ގޮތުން އެސްކޫލުގެ ހުރިހާ ޓީޗަރުން ވަނީ މިދިޔަ ބުދަ ދުވަހުން ފެށިގެން ސްކުލަށް ނިކުންނަށް ފަށާފައެވެ. ތައުލީމީ އައު އަހަރު އމާދަމާ ފެށޭއިރު ދަރިވަރުނަށް މަރުހަބާ ކިޔުމުގެ ގޮތުން އެސްކޫލުގައި ކުޑަކުދިންގެ ޕާކެއް ތައްޔާރުކޮށް ސްކޫލުގެ އިމާރާތްތަކުގައި ކުލަ ލައި ޒީނަތްތެރި ކުރެވިފައި ވާކަމަށް ވެއެވެ. އެމްޖޭއެމްގެ ޕްރިންސިޕަލަކީ އާރިފާ އަބްދުލް މަޖީދެއެވެ. އަދި ޑެޕިއުޓީ ޕްރިންސިޕަލަކީ ޒިދުނާ ވަޙީދުއެވެ.\nކީސްޓޭޖް3ގެ ގްރޭޑް7އަށް މުޅިން އާ ފޮތްބަޔަކާއެކު ކިޔެވުން ފެށުމަށް ތައްޔާރުވަމުން ދާއިރު ދަރިވަރުންނަށް ޓެކުސްޓް ފޮތްތައް ވަނީ ދޫކޮށް ނިމިފައެވެ. އަދި ކުދިންގެ ސްޓޭޝަނަރީ ވައުޗަރު މިދިޔަ އަހަރު ސްކޫލް ބަންދުވިއިރު ވަނީ ދޫކޮށްފައެވެ.\nއެމްޖޭއެމް ވަނީ މާދަމާ ދިރާސީ އަހަރުގެ ކިޔެވުން ފެށުމަށް ފުރިހަމައަށް ތައްޔާރުވެފައި ކަމަށް އެސްކޫލުން މައުލޫމާތު ދެއްވިއެވެ.\nރަށުގެ އެންމެ ބޮޑު ޕްރަމައިމަރީ ސްކޫލް:\nހާފިޒް އަހުމަދު ސްކޫލު (ހޭޒް)ގެ ކިޔެވުން ހަމަޖެހިފައިވާ ގޮތުން 2017 ވަނަ އަހަރު އެސްކޫލުގެ ކިޔެވުންވެސް އެއްދަންފަޅިއަށް ބަދަލުކުރެވިގެން ދާނެއެވެ. އެލްކޭޖީ އިން ފެށިގެން ގްރޭޑް7އާއި ހަމަޔަށް ކިޔަވައިދޭ އެސްކޫލުގެ ކިޔެވުން ކުރިޔަށް ގެންދެވެނީ ހެނދުނު 6:45ން މެންދުރު ފަހު 3:00 އަށް ކަމަށް އެ ސްކޫލުން މައުލޫމާތު ދެއްވިއެވެ. އެސްކޫލުގެ ސެޝަން ތަންކޮޅެއް ދިގު ކަމަށް ފެންނަނީ ޕްރީ ސްކޫލް ކުދިންގެ ސެޝަންތައް ތަންކޮޅެއް ލަހުން ފަށާފައި ނިންމާލާ ވަގުތު ލަސްވެގެންދާތީ ކަމަށް ވެއެވެ. ހޭޒްގެ 2017 ވަނަ އަހަރު ހޭޒްގައި 814 ދަރިވަރުންނާއި 50 ހާ މުދައްރިސުން އެބަތިއްބެވެ. އަދި މިކުދިންނަށް ކިޔަވައިދިނުމުގެ ޓީޗަރުންނާއެކު ޖުމްލަ 87 މުވައްޒަފުން އެކިއެކި ކަންކަމުގައި ހަރަކާތްތެރި ވަމުން ދެއެވެ.\nދިރާސީ އާއަހަރަށް ތައްޔާރުވުމުގެ ގޮތުން، ފާއިތުވި ބުދަ ދުވަހުން ފެށިގެން އެސްކޫލުގެ ޓީޗަރުންވެސް ވަނީ ވަޒީފާއަސް ނިކުތްނަން ފަށާފައެވެ. ބައެއް ޓީޗަރުންގެ މެޑިކަލް ލީވް ފަދަ ކަންކަމާ ހެދި ބުދަ ދުވަހު ނުނިކުމެވުނު ކަމުގައިވިޔަސް ސްކޫލުގެ ކިޔެވުން ފެށެންވާއިރަށް، ނުކުންނާނެ ކަމަށް އެސްކޫލުން ހާމަކުރެއްވިއެވެ. އާ އަހަރަށް އެސްކޫލް ވެސް ވަނީ އާބާތުރަ ފިލުވައި ޒީނަތްތެރި ކުރެވިފައިކ ަމަށާއި އައު އިމާރާތުގެ ބައެއް ފަރުނީޗަރު ލިބުމުގައި ލަސްތަކެއް ވާކަމަށް ވެއެވެ. ނަމަވެސް ހުރިހާ ދަރިވަރުންނަށް ވެސް 8 ޖެނުއަރީގައި ކިޔެވުން ފެނިގެންދާނެ ކަމަށާއި ސްކޫލް ފެނިގެންދާނީ ވަރަށް ރީތި ކިޔަވާހިތްވާ ފަދަ ސްކޫލެއްގެ ގޮތުގައި ކަމަށް ވެއެވެ.\nހޭޒްގައި އައު ކަރިކިއުލަމްގެ ދަށުން މިއަހަރު ގްރޭޑް7ގެ ދަރިވަރުން ކިޔަވާނީ މުޅިން އައު ފޮތްތަކަކުންނެވެ. އަދި މީގެ ދެދުވަހެއް ކުރިން ފޮތްތައް ވަނީ ސްކޫލުން ދޫކުރަން ފަށާފައި ކަމަށް އެސްކޫލުގެ އިންފޮމޭޝަން އޮފިސަރ އަޒްލިފާ މައުލޫމާތު ދެއްވިއެވެ.


Thiee Aharen ge Mamma ehnun | Safuhaa\nތިއީ އަހަރެންގެ މަންމައެއްނޫނެވެ.\nއަހަރެން އަނީލާއި ރައްޓެހި ވީތާ މިހާރު3އަހަރު ވަރު ވެދާނެއެވެ. އޭނާ އަހަރެމެންގެ ގެއަށް އައިސް ގޮސް އުޅުމާއި، ދެމީހުން އެކުގައި ދުއްވާލަން ދިއުމާއި، ރެސްޓޯރެންޓުތަކަށް ގޮސް އުޅުނު ކަމުގައި ވިޔަސް މިއިން އެއްވެސް ކަމެއް މަންމައަކަށް އަދި އެހެން މީހަކަށް ވިޔަސް ނޭގޭނެ އެވެ. އަނީލާއި އަހަންނާއި ދެމެދު އޮތް ލޯބީގެ ގުޅުން މަންމައަށް ފަޅާއެރިތާ އަދި މާގިނަ ދުވަހެއް ނުވެއެވެ.\nއެއީ މީގެ ދެ މަސްކުރިއެވެ. އެއްރޭ އަހަންނާއި އަނީލް ރެސްޓޯރެންޓެއްގައި ތިއްބާ މަންމަގެ ރައްޓެއްސަކަށް ފެނިގެން އެވާހަކަ އަހަރެން ގެއަށް ދިޔުމުގެ ކުރިން މަންމަގާތު ކިޔައިދީފިއެވެ. އެރޭ އަހަރެން ގެއަށް ދިޔުމާއެކު މަންމަ ހީވަނީ ކިރުޅި ކުކުޅެއް ހެންނެވެ. އަހަންނާ ދިމާއަށް ހެއްދެވި ނުހެއްދެވިއަށް ގޮވާ ގައިގައި ތަޅާ އަނިޔާވެސް ކުރިއެވެ. އަހަރެން "ތަށަށް ކިޔަނީ މަރިޔަނބުހޭ" ވެސް އަހައިނުލަމެވެ.\nއަހަރެންގެ މި ހަމަހިމޭންކަން ވީ މަންމަގެ އަނިޔާވެރިކަން ހައްދުފަހަނަ އަޅައި ދިޔަ ސަބަބަކަށެވެ. އަނެއްދުވަހު އަހަރެން ގައިގައި ހުރި ޒަޚަމްތައް ފެނިގެން އަނީލް އަހަންނާ ސުވާލުވެސް ކުރިއެވެ. އަހަރެން އެ ސުވާލުތަކަށް ޖަވާބު ނުދީ އޮއްބާލީއެވެ.\nއަހަރެން އެ އަނިޔާތަކަށާއި އެވިހަގަދަ ބަސްތަކަށް ކެތްކުރީ އާ ކަމަކަށް ނުވާތީއެވެ. ޢުމުރުން އެންމެ5އަހަރުން ފެށިގެން އަހަރެން ތަޖުރިބާ ކުރަމުން އަންނަ ކަމަކަށް ވާތީއެވެ. އަހަރެން ހޭނި ބާވެފައިވާ ކަންތައްތަކަކަށް ވާތީއެވެ.\nއަހަރެން ދުނިޔެއަށް ހޭލީއްސުރެ އަދާ ހަމައަށްވެސް އަހަންނަށް ލިބުނު އުފަލެއް ނެތެވެ. ހަމަޖެހުމެއް ނެތެވެ. ލޯތްބެއް ނެތެވެ. އުޅޭ ގެ އެކޭ ޖަހަންނަމެކޭ ހުރީ ކޮން ތަފާތެއްހެއްޔެވެ؟ އަހަންނަށް ހެޔޮބަހެއް ބުނެ އަޅާލާ މީހަކު އެފުރާޅުގެ ދަށުގައި ނެތްތާގައި ރުހުމުގެ ލޮލުން ބަލައިލާ މީހަކުވެސް ނޫޅެއެވެ. ހިތަށް އިތުރު ހަމަޖެހުމެއް ލިބޭނީ ގޭތެރެއިން ނުކުމެ ބަޔަކާ އަނގައިން ވެސް ބުނެލެވިގެން ނޫންހެއްޔެވެ؟ ގޭގެ ހަތަރުފާރުގެ ތެރެއިން ބޭރަށްނުކުމެ މީހަކާ އަނގައިން ބުނެއުޅުމަކީ އަހަންނަށް ހުއްދައޮންނަ ކަމެއްނޫނެވެ. އެކަހަލަކަމެއް ކޮށްފިއްޔާ އަހަންނަށް ދިރިއުޅެން ދަތިވާވަރު ކޮށްލައެވެ. އަހަންނަކީ ދުނިޔޭގައި އިނަސް ނެތް މީހެކޭ އެއްފަދައޭ ވެސް ބައެއްފަހަރު ހިތަށް އަރައެވެ.\nކިރިޔާވެސް ލޯބީގެ ޒައްރެއްގެ މިންވަރު ވެސް އަހަންނަށް ލިބުނީ އަނީލްގެ ފަރާތުންނެވެ. އަނީލް އަހަންނަށް ވަރަށް ހެވެވެ. އަހަރެން ހުރީ ކައިގެންތޯ، އުޅެނީ ގަދަވެ ސަލާމަތުންތޯ ދުވާލު ދެއިރު ގުޅާފައި އަހައެވެ. މަންމަގެ އަނިޔާތަކަށް ކެތްތެރިވުމަށް ހިތްވަރުދެއެވެ. ބޭނުންވާ ކޮންމެ ކަމެއް ފަސްޖެހުމެއް ނެތި ކޮށްދެއެވެ. ނަމަވެސް ދުވަހަކު ވެސް އޭނާއާއެކު އެގެއަކަށް ނުދަމެވެ. އޭނާވެސް އެކަމަކަށް ނުއެދެއެވެ. އަހަރެންގެ މަންމަގެ ގޮތް އެނގޭތީ ކަންވެސް ނޭނގެއެވެ.\nހެދުނު ހޭލެވުނު އިރު އަހަރެން ވަރަށް ބޮޑަށް ބޮލުގައި ރިއްސައެވެ. ގައިގައިވެސް ރިއްސައެވެ. މަންމަ ހޭލުމުގެ ކުރިން ހެދުނުގެ ނާސްތާ ތައްޔާރު ކޮށްލެވޭތޯ ބަދިގެއަށް ވަނީމެވެ. އެއްޗެހި ހޫނުކޮށް ނުނިމެނީސް ބޮލަށް އެނބުރުން އަރާތީ ކޮޅަށް ނުހުރެވިގެން އަހަރެން ގޮސް އޮށޯތީމެވެ. ދެންވީގޮތެއް އަހަންނަކަށް ނޭނގެއެވެ. ހޭވެރިކަމެއްލިބުނީ މަންމައައިސް ކޮޓަރީގެ ދޮރުމަތީގައި ހުރެގެން ހަލާފަޅޭ ޖަހަނިކޮށެވެ. އަހަރެން މިހާރު މަކަރުހެދެނީކަމަށާއި ހެދުނު ސައިފޮދެއް ހޫނުކުރަންޖެހޭތީ ވެސް ކަންބޮޑުވީކަމަށް ބުނެ އަނގައަށް އައިހައި އެއްޗެއް އަހަންނާ ދިމާއަށް ގޮވާލިއެވެ. އަހާއަހާ ބާވެފައި ވާ އަޑުތަކެއް ނަމަވެސް މަންމަގެ ދުލުން އެންމެފަހުން ބުނި ޖުމުލަވީ އަހަންނަށް ތަޙަންމަލުކުރަން ދަތި އަޑަކަށެވެ. ދުވަހަކު ވެސް މައަކު އޭނާގެ ދަރިފުޅަށް ނުކުރާނެ ފަދަ ބަދު ދުޢާއެކެވެ. އިރާދަފުޅު ކުރެއްވިއްޔާ ދުވަހަކުވެސް އަހަރެން އެފަދަ ނުބައި ފާފައަކަށް އަރައި ނުގަންނާނަމެވެ. އަދި އެފަދަ ނުބައި ކަންކަމުން މިއަޅާގެ ނަފުސު މާތްﷲ ރައްކާތެރި ކުރައްވާށިއެވެ.\nއަހަރެންގެ ޢިއްފަތްތެރިކަމާއި ޢިއްޒަތާ، އަބުރު ނަގާލުމަށް، އަހަރެންގެ ޢިއްފަތްތެރި ކަން ނަގައިލުމަށް މަންމަ މަންމަގެ ތަފާތު ރަޙުމަތްތެރިންނަށް އަހަރެން ނީލަން ކިޔަމުން ދިޔައިރުވެސް މާތް ﷲގެ އިރާދަފުޅާއެކު އަދި އެ ފަރާތްތަކަށް އެކަން ކާމިޔާބު ވެފައެއް ނޯންނާނެއެވެ. އެހެންވީއިރު އަހަރެންދެކެ ލޯބިވާ އަހަންނަށް ރަޙުމުކުރާ އަދި އަހަންނަށް ޤަދަރު ކުރާ ވަފާތެރި އަނީލް އަހަންނަށް އެފަދަ ދެރަގޮތެއް ނުހަދާނޭކަން ވެސް އަހަންނަށް ޔަޤީނެވެ.\nއަހަރެން އަނީލާ ވާހަކަދައްކާތަން ފެންނަ ކޮންމެދުވަހަކު، އަހަރެން އަނީލާ އެކު ބޭރަށްދިޔަކަން އެނގޭ ކޮންމެ ރެއަކު މި ފަދަ އަނިޔާތައް ތަޙައްމަލް ކުރަންޖެހެއެވެ. މިބާވަތުގެ ވިހަގަދަ ބަސްތަކުން އަހަރެންގެ ހިތް ތޮރުފަން ޖެހެއެވެ. ނަމަވެސް މިއިން އެއްވެސް ކަމެއް އަހަރެން އަނީލަކަށް ނައަންގަމެވެ.\nއެއްރެއަކު އަހަރެން އަނީލާއެކު ބޭރަށް ގޮސްފައި ގެއަށް އައިއިރު ކުރިން ރޭ ރެސްޓޯރެންޓުން ދިމާވި މީހާ މަންމަ ގާތުގައި އިނެވެ. އެ ދެމީހުން ތިބީ އޮލަ ވާހަކައެއްގައި ގެއްލިފައެވެ. އަހަރެން ވަދެގެން ދިޔަ ކަމެއްވެސް މަންމައަށް އެނގުނު ހެނެއް ހިޔެއް ނުވެއެވެ. މަންމަ އޭނާ ގާތު ބުނާ އަޑުއިވުނެވެ.\n"އަހަރެންގެ ދަރިފުޅަކީ ވަރަށް ކިޔަމަންތެރި ކުއްޖެއް. އޭނާ އަހަރެންގެ އެދުމަކަށް ދެކޮޅެއް ނަހަދާނެ."\nއަހަރެން އެވާހަކައަށް މާބޮޑު ސަމާލުކަމެއް ނުދީ އެދިޔަ ގޮތަށްގޮސް ވަނީ ކޮޓަރިއަށެވެ. އަވަސް އަވަހަށް ހެދުން ބަދަލުކޮށްގެން ނިދާލެވޭތޯ އެނދުގައި އޮށޯވެއްޖައީމެވެ. ވަރުބަލިވެފައިވާލެއް ބޮޑުކަމުންނެވެ. ނަމަވެސް އެނދުމަތީގައި އޮވެ ފުރޮޅިފުރޮޅި ގައިން ހަންދިޔައިރުވެސް ލޮލަލަކަށް ނިންޖެއް ނައެވެ.\nކަން ފަތުގައި ގުގުމަމުން ދިޔައީ އެރޭ އަނީލް އަހަންނާ ވަކިވަމުން ބުނި އެންމެ ފަހުގެ ޖުމުލައެވެ. "މަންމަ ބުނި ދެމީހުން ދެން އަވަހަށް ކައިވެނިކުރާށޭ" ތަކުރާރުކޮށް މިޖުމްލަ އަހަރެންގެ ކަންފަތުގައި ގުގުމަމުން ދިޔައެވެ. އެއާއެކު އަހަންނަށް ލިބެމުން ދިޔަ އުފާވެރިކަން ބަޔާން ކުރަންވެސް ދައްޗެވެ. އަނީލާ ކައިވެނިކޮށްގެން އެގެއަށް ދިޔުމުން އަހަރެން މިނަރަކައިން ސަލާމަތް ވެދާނެއެވެ. ކޮންމެ ދުވަހަކު ހެނދުނާ ހަވީރާ ރޭގަނޑު އަހަރެން ބަރުދާސްތު ކުރަންޖެހިފައި މިވާ ރަޙުމުކުޑަ އަނިޔާތަކުން މިންޖުވެދާނެ އެވެ.\nމިއުފާވެރި ޚިޔާލުތަކުގައި ބެހެމުންދަނިކޮށް ނިދީގެ ބާރު އަހަރެންގެ ޙިއްސުތަކަށް ވެރިވާން ފަށައިފިއެވެ. ނިދީގެ ކަނޑަށް އަހަރެން ގެނބެމުން ދަނިކޮށް ކޮޓަރީގެ ދޮރު ހުޅުވުނު އަޑު އިވުނެވެ. އަހަރެން ހިތަށް އެރީ މަންމަ އަހަންނަށް އެތިވަރުގޮވާ ނުލާ ނުނިދިގެން އަންނަނީ ކަމުގައެވެ. އަހަރެން ގެއަށް އައި އިރު ބޭރު މީހަކު އިނީމާ އަހަންނަށް ދޭން ބޭނުންވި ބޭސްގުޅަ ނުދެވި އޮތީމާ ރަޙުމާ ހަމްދަރުދީއާ އެކު އެ ބޭސްގުޅަ އަރުތެރެއަށް އަޅައިދޭން އަންނަނީ ކަމުގައެވެ. އަހަރެން ދެލޯމަރައި ތަގުޑި ކޮށްގެން ނިދާފައި ކަމަށް ހެދިގެން އޮތީމެވެ. އިރުކޮޅަކުން އަހަންނަށް އެހެން މީހެއްގެ ފިތުމާއި ނޭވާގެ ހޫނުކަން އިޙުސާސްވެގެން ދެލޯ ހުޅުވައި ބަލާލީމެވެ. އެވެގުތު އަހަންނާއި ދިމާއަށް ގުދުވެގެން އެނދުމަތީގައި ހަތަރުކަކޫ ޖަހައިގެން މަންމަގެ އެއކަލަ ރަޙުމަތްތެރިޔާ އޮތެވެ.\nއަހަންނަށް ލިބުނީ ކުއްލި ޙައިރާން ކަމެކެވެ. އޭނާއަށް މިކޮޓަރިއަށް ވަދެވުނީ ކިހިނެއްބާވައޭ އަހަރެންގެ ހިތަށް އެރިއެވެ. މިކޮޓަރީގެ ޑަބަލް ތަޅުދަނޑި އޮންނާނީ ހަމައެކަނި މަންމަގެ އަތުގައެވެ. އަހަރެންގެ ތަޅުދަނޑި ބާލީސް ދޮށުގައި މި އޮތީއެވެ. މި ނުލަފާ މީހާ މި ކޮޓަރިއަށް ވެއްދީ މަންމަ ފިޔަވައި ދެވަނަ މީހެއް ނޫނެވެ. މީއީ މަންމަގެ ރޭވުމެކެވެ. މި މީހާގެ ކިބައިން އަހަރެން ސަލާމަތް ވާނީ ނިކަން ހިތްވަރު ހުރެގެންނެވެ. މިހެން ހިތަށް އެރުމާއެކު އަހަރެންގެ ގާތަށް އައީ އަމަށަކު ރުޅިއެއް ނޫނެވެ. ގަޔަށް ލެވުނުހާ ބާރެއް ލާފައި އެމީހާގެ މޭގައި އަތްއަޅައި ކޮއްޕާލީމެވެ. އަހަރެންގެ މިޙަމަލާއަށް އެމީހާ ތައްޔާރުވެފައި ވާހެނެއް ހިއެއް ނުވެއެވެ. އެ ވަޙުޝީ މީހާ ވިއްސައިގެން ގޮސް ޖެހުނީ ތަޅުންގަނޑު މަތީގައެވެ. އެވަގުތު އަހަރެން ފުންމައިގެން ތެދުވީމެވެ.\nއޭނާއަށް ވީތަދުންނާއި، އަހަރެންގެ ޖެހިލުން ކުޑަކަމުން ކޮންމެފަދަ ކަމެއްވެސް ކޮށްފާނެތީ ބިރުން ނޫންކަމެއްވެސް ނޭގެއެވެ. ނުވަތަ ބޭޒާރުވެ ލަދުގަންނަން ބޭނުން ނުވާތީ ނޫން ކަމެއްވެސް ނޭގެއެވެ. އަނގައިންވެސް ނުބުނެ މަޑުމަޑުން ކޮޓަރީގެ ދޮރު ހުޅުވާލާފައި އޭނާ ނުކުމެގެން ހިނގައްޖެއެވެ.\nއޭގެ އަނެއްދުވަހުގެ އިރު އުދަރެހުން ފާޅުވުމުގެ ކުރިން އަހަރެން އަނީލަށް ގުޅީމެވެ. ރޭގެ ޙާދިސާ އަލިފުން ޔާއަށް ކިޔައިދިނީމެވެ. އަދި އަހަރެން ދެން މި ގެއަކު ނުހުންނާނަމޭ ބުނީމެވެ. އަނީލް އަހަރެން ސަލާމަތްކޮށްދޭން ހުރިއްޔާ އަވަހަށް އަހަރެން ބަލައި އަންނާށޭ ވެސް ބުނީމެވެ. އެހެންނޫނީ އަހަރެން އަމިއްލައަށް ފިލައި ރައްކާވެގެން ހިނގައި ދާނޭ ކަމުގެ އިންޒާރުވެސް ދިނީމެވެ.\nއިރުކޮޅެއް ނުވަނީސް އަނީލް އަހަރެން ބަލައި އަތުވެއްޖެއެވެ. މަންމަ ހޭ ނުލަނީސް ދެތިން ހެދުން ކޮތަޅުގަނޑަކަށް ލައިގެން އަހަރެން އަނީލްމެންގެ ގެއަށް ހިނގައްޖެއީމެވެ.\nމަންމައަށް އަހަރެން ގޭގައި ނެތްކަން އެނގުނީވެސް ދިހައެއްޖެހި ފަހުންނެވެ. ވަގުތުން އަނީލްމެންގެ ގެއަށް ގުޅިއެވެ. އަހަރެން ގެއިން ނުކުމެގެން ދިޔަ ވާހަކައާއި އިރާކޮޅު ކޮންމެވެސް ފިރިހެނަކާއެކު ގޭތެރޭގައި އުޅުނު ކަމަށް ބުނެ އަހަރެން ކުށްވެރި ކުރެވޭތޯ ބެލިއެވެ. އެގޭމީހުންގެ ކުރިމަތީގައި އަހަރެން ބަދުނާމުކޮށް އަގު ވެއްޓޭނެހާ ގޮތްގޮތަށް ވާހަކަ ދެއްކިއެވެ. ނަމަވެސް އަނީލްގެ މަންމައާއި ބައްޕައަށް ހުރިހާކަމެއް އެނގޭތީ އެމީހުންވެސް ކެރިގެން މަންމައަށް ރައްދު ދިނެވެ. އަދި މަންމަގެ ނުބައިކަމާއި ނުލަފާކަމުގެ ވާހަކަ ބުނެ އަހަރެން އެގޭގައި އިންކަމަށްވެސް ބުންޏެވެ. ދެނަކާ ދެނެއް ނެތެވެ. ފެނުނީ ކުއްލިއަކަށް އެ ގޭދޮށަށް ސިފައިންގެ ފޯސް ވައްޓާލީ ތަނެވެ.\nއަހަރެން ކޮންޓްރޯލުން ނެއްޓީ އެހައި ހިސާބުންނެވެ. އަހަންނާ ހެދި އަނީލްމެންގެ ޢާއިލާ ބަދުނާމު ވެދާނެތީއެވެ. އެވަގުތު އަހަރެން އެންމެންގެ ކުރިމައްޗަށް ނުކުމެ ނިކަން ސާބިތުކަމާއެކު އަހަރެންގެ ޙަޔާތުގެ ޞަފްޙާތައް ހުޅުވާލީމެވެ. ޢުމުރުން ފަސް އަހަރުން ފެށިގެން އަހަރެން ތަޙައްމަލް ކުރަމުން މިދާ ހިތްދަތިކަމާއި ލިބެމުންދާ ވޭނީ އަނިޔާތައް ފޮޅާލީމެވެ. އޭރު އަހަރެންގެ ހިތުގައި ލާފައިވާ ވޭނީ ޒަޚަމްތަކުން އަލިފާން ބުރާކަހަލައެވެ.\nބައްޕަ މަރުވީ އަހަރެންގެ ޢުމުރުން ދިހަ އަހަރުގައެވެ. އެއަށްފަހު އަހަންނަށް ކުރިން ލިބުނު އަނިޔާތައް ޑަބަލްވިއެވެ. ކުރަންޖެހުނު މަސައްކަތުގެ ބުރަ އެތައްތަނެއް ބޮޑުވިއެވެ. އެކަމަކު ދުވަހަކުވެސް އަހަރެން މަންމަގެ ކުރިމަތީގައި ޗުއްޕުވެސް ނުބުނަމެވެ. މަންމަ ދިޔައީ އޭގެ ނާޖާއިޒު ފައިދާ ނަގަމުން އެއްދުވަހުން އަނެއްދުވަހަށް އަހަންނަށް ދޭ އަނިޔާތައް އިތުރު ކުރަމުންނެވެ. މަންމަ އަހަރެން ދެކެ އެއްވެސް ލޯތްބެއް ނުވެއެވެ. މަންމަގެ ހިތުގައި އަހަންނަށްޓަކައި އިންސާނިއްޔަތުކަމެއް ވެސް ނުވެއެވެ. އެކަން ރޭގެ ޙާދިސާއިން އަހަންނަށް ވަރަށް ރަނގަޅަށް ސާބިތުވެއްޖެއެވެ.\nމަންމަ އަހަންނާ ދިމާއަށް ގޮވާ ހަޑި ހުތުރު ބަސްތަކާއި އަހަންނަށް ދޭ ޖިސްމާނީ އަނިޔާތަކަށް ކެތްކުރެވުނަސް އަހަރެންގެ ޢިއްޒަތުންނަފުސަށް ދެވޭ ކޮންމެ އަނިޔާ އަކުން ސަލާމަތްވުން އަހަންނަށްވެސް މަޖުބޫރުވާނެ އެވެ. ރޭ އަހަރެން ނިދާފައި ވަނިކޮށް މަންމަ އަހަރެންގެ ކޮޓަރިޔަށް ހިލޭ ފިރިހެނަކު ވެއްދީ އަހަރެންގެ ޢިއްޒަތާއި އަބުރު ވެއްޔާ މޮޑެލުމަކަށް ނޫންހެއްޔެވެ؟ މީގެ އެއްއަހަރު ކުރިން އަހަންނަށް ނޭނގި މިރަށަށް ފޮނުވާލާފައިހުރި މުޙަންމާގެ އަތުން ހަތަރުހާސްރުފިޔާ އަތުލައިގެން އަހަރެންގެ ޢިއްޒަތުއްނަފުސު ވިއްކަން އުޅުނީ އަހަރެން ދެކެ ވާ ލޯބިންހެއްޔެވެ؟ ސަޓަނިކާސިމު ލައްވާ އަހަރެންގެ ޢިއްފަތްތެރިކަން ނަގާލަން އުޅުނީ މަންމައަކަށްވެ ހުރެ އަދި އަންހެނަކަށްވެ ހުރެ އަންހެނުންނަށް ކުރާ ޤާދަރެއްގެ ބޮޑުކަމުން ހެއްޔެވެ؟\nތިޔަ މަންމަކުރިހުރިހާ ކަމެއް ފަސްއަޅައި ފޮރުވައިގެން ލިބުނު އަނިޔާތަކާއި ވޭންތަކަށް ކެތްކޮށްލައިގެން އަދި ހިތުގައި ލީޒަޚަމްތަކަށް ފިއްތައިގެން އަހަރެން އިނީ އަހަރެންގެ ހިތުގައި މަންމައެއްގެ މައިވަންތަކަމަށް އެދިއެދި އޮތް އެދުންވެރިކަމެއްގެ ބޮޑުކަމުންނެވެ. އެކަމަށްޓަކައި ތި އަންހެނާގެ ފަރާތުން ކުރެވެމުން ދިޔަ އުންމީދެއްގެ ސަބަބުންނެވެ. އެހެންނަމަވެސް މިއަދު ކަނިޖަހަޖަހާހުރި އެ އުންމީދުގެ ހުޅުކޮޅުވެސް ނިވިގެން ހިނގައްޖެއެވެ. އަހަރެންގެ ހިތުގައި މަންމައާއި މެދު ދެވިފައިވާ ކުޑަކުޑަ ޤަދަރުވެސް ވެއްޔާ މޮޑެވިގެން ހިނގައްޖެއެވެ. އަހަންނަކީ މަންމަގެ ދަރިއެއް ނޫންކަން ކަށަވަރު ވެއްޖެއެވެ.\nބުނަންހެއްޔެވެ. ތި މަންމައާއި އެކު އަހަރެން ދިޔުމަށް އަމުރު ކުރެވޭނެ ކޯޓެއް، ފަނޑިޔާރު ގެއެއްވެސް ނުހުންނާނެ އެވެ. އަހަންނަކީ ޢުމުރުން ވިހި އަހަރު ވެފައިވާ ޒުވާނެކެވެ. މިނިވަނެކެވެ. ހެޔޮ ނުބައި ވަކިކުރަން އެނގެއެވެ. ތިޔަ މަންމަ ކިޔެވިޔަ ނުދީ އަބަދު ގުލާނު ކުރުވިޔަސް އަހަންނަށް ތަންދޮރު އެނގޭވަރު ވެއެވެ. މަންމައޭ ކިޔާފައި އަހަރެން ބަލާ ޕޮލިހުންނާއި ސިފައިން ކީއްކުރަން ހެއްޔެވެ؟ މިޤައުމުގައި ތިބިއްޔާ ތިބިހާ ފަނޑިޔާރުން ގެނަޔަސް އަހަންނެއް ނުދާނަމެވެ. ވަންނާނެ ތަނެއްނެތި މަގުމަތީގައި ބިކަ ތެޅެން ޖެހުނަސް ތިޔަ ރަޝީދާ އެގޭގައި އިންހައި ދުވަހަކު އަހަރެން އެހަތަރު ފާރުން އެތެރޭގައި ފައިވެސް ޖައްސާ ނުލާނަމެވެ.\nއަހަރެން މިހާދުވަހު ތިޔަ އިންސާނިއްޔަތު ކަމެއް ނެތް އަނިޔާތަކާއި، ރަޙުމެއް ހަމްދަރުދީއެއް ނުވާ ވިހަ ބަސްތަކަށް ކެތްކުރީ ޢާއިލާގެ ޢިއްޒަތާއި އަބުރު ރައްކާތެރިކުރުމަށް ބޭނުން ވާތީއެވެ. އަހަރެންގެ އަމިއްލަ މަންމަ ނެތް ދުނިޔޭގައި ތިޔަ ރަޝީދާގެ ފަރާތުން އެ މަތިވެރި ލޯބީގެ މިންވަރެއް ނަމަވެސް އެދޭތީއެވެ. އަހަރެން އިންތިޒާރު ކުރީ ކޮންމެވެސް ދުވަހަކުން އެކަން އަހަންނަށް ޙާޞިލް ވާނޭ ކަމަށެވެ. އަހަރެން ބޮޑުވެ ފުރާ ފުރިހަމަވީމާ ތިޔަ ހިތުގައި އަހަންނާމެދު އޮތް ނަފުރަތު ފިލައި މައިވަންތަކަމުގެ ކުޑަނަމަވެސް މިންވަރެއް ލިބޭނޭ ކަމަށެވެ. ނަމަވެސް އެކަންވެގެން މިދިޔައީ އަހަރެން ދެކެމުން އައި އަވާމެންދުރެއް ކަމުގައެވެ. މިހާރު އަހަންނަށް އެކަން އެނގި ކަށަވަރު ވެއްޖެއެވެ. ތިޔައީ އަހަރެންގެ ބައްޕަގެ ދެވަނަ އަނބިމީހާއެވެ. އަހަރެންގެ ދޮންމަންމައެވެ. ދޮންމަންމަ ވާނީއަބަދުވެސް ދޮން ނިޔަދުރަކަށެވެ. އެކަންމިއަދު އަހަންނަށް ކަށަވަރު ވެއްޖެއެވެ. އާނ އެކެވެ. ތިއީ އަހަރެންގެ މަންމައެއް ނޫނެވެ.


Raajjeyge dhevana Synthetic track FVM City gai Alhanee\nސިންތެޓިކް ޓްރެކެއް އަތޮޅު ތެރޭގައި އެޅުމަސް އެންމެ އިސްކަންދޭން ޖެހެނީ ފުވައްމުލައް ސިޓީއަށް - އެތުލެޓިކްސްގައި އެންމެ ކާމިޔާބު ރަށް\n21 ޖެނުއަރީ 2020, 20:33 |\nރާއްޖޭގައި އަޅާ ދެވަނަ ސިންތެޓިކް ޓްރެކެ ފުވައްމުލަކުގައި އެޅިގެންދާނެ ކަމަށް ކުޅިވަރާ ބެހޭ ވަޒީރު އަހުމަދު މަޚުލޫފު ވިދާޅުވެއްޖެއެވެ.\nމީޑިއާގަިއ ވާހަކަ ދައްކަވަމުން މަޚުލުފު ވިދާޅުވެފައިވަނީ މާލޭ ސަރަހައްދުގެ އިތުރުން ސިންތެޓިކް ޓްރެކް އަޅަން ނިންމާފައި ވަނީ ހދ. ކުޅުދުއްފުށި ސިޓީ އާއި، ގދ. ތިނަދޫ އާއި ފުވައްމުލައް ސިޓީގެ އިތުރުން އައްޑު ސިޓީ ހިތަދޫގައި ކަމަށެވެ.\nކުޅިވަރާ ބެހޭ މިނިސްޓރްިގެ މިނިންމުމަކީ ހެޔޮފާލެކެވެ. އެހެނީ ރާއްޖޭގައި އެއްރަށަކަށް އެތުލެޓިކްސްގައި އެންމެ ކާމިޔާބުކަމާއެކީ ކުރިޔަށް ދަނީ އަދި ކާމިޔާބު ހޯދާފައިވަނީ ފުވައްމުލައް ސިޓީން ކަމަށްވާތީ އެވެ.\nރާއްޖޭގެ އެންމެ ފުރަތަމަ ސިންތެޓިކް ޓްރެކެއް އަޅާފައި ވަނީ ހުޅުމާލޭގައެވެ. އަތޮޅު ތެރޭގެ ފުރަތަމަ ސިންތެޓިކް ޓްރެކް އަޅަން ކުރިން މަސައްކަތް ކޮށްފައި ވަނީ އައްޑޫ ސިޓީ ހިތަދޫގައެވެ. ނަމަވެސް މިހާރު އެތަރުތީބު ބަދަލުވެ އަތޮޅުތެރޭގެ ފުރަތަމަ ސިންތެޓިކް ޓްރެކް އެޅިގެން ދާނީ ފުވައްމުލަކުގައި ކަމަށް މިނިސްޓަރު ވިދާޅުވެއެވެ.\nފުވައްމުލަކުގައި ފުރަތަމަ ސިންތެޓިކް ޓްރެކް އެޅި ނަމަވެސް އައްޑޫ ސިޓީ ހިތަދޫގައި އަޅަން ހަމަޖެހިފައިވާ ޓްރެކެ އެޅޭތޯ މަސައްކަތް ކުރާނެކަމަށް ވިދާޅުވިއެވެ.\n“އަޅުގަނޑުމެން ކުރިން އިއުލާން ކުރީ އެންމެ ފުރަތަމަ ސިންތެޓިކް ޓްރެކް އެޅިގެންދާނީ ހިތަދޫގައިކަމަށް ނަމަވެސް އަޅުގަނޑަށް ހީވަނީ މިހާރު ހިތަދޫގެ ބަދަލުގައި ފުވައްމުލަކުގައި މި ޓްރެކް އެޅިގެންދާނެ ކަމަށް. ނަމަވަސް އަދި ވެސް ހިތަދޫއާއި ދިމާލަށް މި މަސައްކަތް ގެންދެވޭތޯ ބަލާނަން.” މިނިސްޓަރު މަޚުލޫފު ވިދާޅުވިއެވެ.\nސިންތެޓިކް ޓްރެކް އެޅުމަށް ބޭނުންވާ ތަކެތީގެ އަގު ހެދުމުގެ (ބީއޯކިއު) މަސައްކަތް ފާއިތުވި ނޮވެމްބަރު މަހު ވަނީ ހެކްޒާ ކޮމްޕެނީއާއި ހަވާލުކޮށްފައެވެ. މިނިސްޓްރީއިން ހާމަކުރައްވާފައި ވަނީ މިހާރު މަސައްކަތް ކުރެވެމުން ދަނީ މި ޓްރެކްތަކުގެ މަސައްކަތް ބިޑަށް ހުޅުވާލުމުގެ މަސައްކަތް ކަމަށެވެ.\nއަތޮޅުތެރޭގައި ފެންވަރު ރަނގަޅު ސިންތެޓިކް ޓްރެކްތައްކެއް އެޅުމުން ކުޅިވަރު ތަރައްގީ ކުރުމަށް ކުރަމުންދާ މަސައްކަތަށް ބޮޑެތި ކުރި އެރުންތަކެއް ލިބޭނެ ކަމަށް މިނިސްޓަރު މަޚުލޫފު ވިދާޅުވިއެވެ.


ނަންބަރު: (IUL)GS34/2018/03 ތާރީޚް: 24 ޖެނުއަރީ 2018\n- މަގާމުގެ މަސައްކަތާއި ގުޅޭ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަޑު ލެވެލް3ގެ ސަނަދެއް ޙާޞިލުކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\n- ސާނަވީ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައިވުމާއިއެކު، އޭގެ އިތުރުން ސެކަންޑަރީ ސްކޫލް ސެޓްފިކެޓް އިމްތިހާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން.\n- ލެބޯޓަރީގެ އިންވެންޓްރީގެ ގަވާޢިދުން ބެލެހެއްޓުން\n- ލެބޯޓްރީއަށް ބޭނުންވާ ކެމިކަލްތަކާއި އެހެނިހެން ސާމާނުތައް މާއްދާ ކިޔަވައިދެއްވާ ޓީޗަރުންގެ ލަފާގެ މަތިން، ބަޖެޓް ސެކްޝަނާ ގުޅިގެން ހޯދުން\n- ލެބޯޓްރީގައި ހުންނަ ކެމިކަލްތަކާއި އެހެނިހެން ސާމާނުތައް ރައްކާތެރިކަމާއެކު ބެލެހެއްޓުން\n- ޓީޗަރުންނަށް އެކްސްޕެރިމެންޓަށް ބޭނުންވާ ތަކެތި ތައްޔާރުކޮށްދިނުން\n- ޕްރެކްޓިކަލް ހަދަން ލެބަށް ދާ ދަރިވަރުންނާއި ޓީޗަރުންނަށް އެހީތެރިވެދިނުން\n- ޕްރެކްޓިކަލް ހަދަން ބޭނުންކުރާ ސާމާނު ދޮވެ ސާފުކުރުން\n- ލެބޯޓަރީގެ ސާފުތާހިރުކަން ބެލެހެއްޓުން\n- ލެބޯޓަރީއަށް ޕްރެކްޓިކަލް ހަދަން އަންނަ ޓީޗަރުންގެ ރެކޯޑްތައް ބެލެހެއްޓުން\n- މީގެ އިތުރުން ސްކޫލްގެ ރަސްމީ މަސައްކަތްތަކުގެ ތެރެއިން ހަވާލުކުރެވޭ މަސައްކަތްތައް ކުރުން.\nވަޒީފާއަށް އެދޭ ފޯމް ށ.އަތޮޅު މަދަރުސާގެ އޮފީހުން ލިބެން ހުންނާނެއެވެ. އަދި ސިވިލް ސަރވިސްގެ www.csc.gov.mvވެބްސައިޓުން މި ފޯމް ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ފެބްރުއަރީ 01 ވާ ބުރާސްފަތި ދުވަހުގެ 12:00 ގެ ކުރިން، ށ.އަތޮޅު މަދަރުސާގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\nމަޤާމަށްއެދި ހުށަހަޅަންޖެހޭ ލިޔުންތައް.\n1- ޙާޞިލުކޮށްފައިވާ ތަޢުލީމާއި ތަމްރީނުތައް.\n2- މަސައްކަތުގެ ދާއިރާއިން ލިބިފައިވާ ތަޖުރިބާ.\n3- މަސައްކަތުގެ ހުނަރާއި ފެންވަރާއި، ޤާބިލުކަމާއި ސިފަތައް.\n4- އަޚުލާޤީ ފެންވަރާއި ރިވެތި ސިފަތައް.\n5- މަޤާމްތަކަށް މުވައްޒަފުން ހޮވުމަށް ހަމަޖެހިފައިވަނީ ކޮންމެ މަޤާމަކާ ގުޅޭގޮތުން ކުރެވޭ އިންޓަވިޔުއަށް ބެލުމަށްފަހުއެވެ.\nވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި، ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓްލިސްޓް ކުރެވޭނެއެވެ.\n- މި މަޤާމަށް މީހަކު ހޮވުމަށް އިންޓަވިއު ކުރުން އޮންނާނީ، 2018 ފެބްރުއަރީ4ން6އާއި ދެމެދުގެ ތާރީޚެއްގައި ށ. އަތޮޅު މަދަރުސާގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް މީހެއް ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ %30 (ތިރީސް އިންސައްތަ) އަށްވުރެ މަތިވާންޖެހޭނެއެވެ.\nމިއިޢުލާނާއި ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މިސްކޫލުގެ ނަންބަރު 6540059 ފޯނަށް ގުޅުއްވުން އެދެމެވެ. އީމެއިލް ކުރައްވާނީ [email protected] އަށެވެ\n24 ޖަނަވަރީ 2018\nޕަބްލިޝްކުރި ތާރީޚު: 24 ޖަނަވަރީ 2018\nސުންގަޑި: 01 ފެބުރުވަރީ 2018 1200


MDN ge vaahaka dhakanee Syria ah hanguraama ah meehun fonuvaa meehun: Nasheed\nއެމްޑީއެންގެ ވާހަކަ ދައްކަނީ ސީރިއާއަށް ހަނގުރާމައަށް މީހުން ފޮނުވާ މީހުން: ނަޝީދު\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓުގެ ވާހަކަ އެންމެ ބޮޑަށް ދައްކައި ރާއްޖޭގެ ހަމަނުޖެހުން އުފައްދަނީ ސީރިއާ އަށް ހަނގުރާމައަށް މީހުން ފޮނުވާ ކަމަށް ތުހުމަތު ކުރެވިފައިވާ ބަޔަކު ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު މިއަދުގެ މަޖިލީހުގައި ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ އެމްޑީއެންއާ މެދުގައި ފިޔަވަޅު އެޅުން ލަސްވާ ކަމަށް ވިދާޅުވެ ޕީޕީއެމްގެ ނައިބް ރައީސް އަދި ނައިފަރު ދާއިރާގެ މެމްބަރު އަހުމަދު ޝިޔާމް ފާޑު ވިދާޅުވުމާއި ގުޅިގެންނެވެ. މެމްބަރުގެ ވާހަކައަށް ރައްދު ދެއްވައި ނަޝީދު ވިދާޅުވީ ސަރުކާރާއި ހުރިހާ ސިޔާސީ ޕާޓީތަކުން ރިޕޯޓްގައި ހުރި އިސްލާމް ދީނަށް ފުރައްސާރަކޮށް ލިޔެފައިވާ ވާހަކަތައް ކުށްވެރިކޮށްފައިވާ ކަމަށާއި އެއީ މިހާރު ނިކުމެގެން އުޅޭ ރިޕޯޓެއް ނޫންކަމާއި އެއީ 2014 ގައި ނިކުތް ރިޕޯޓެއް ކަމަށެވެ.\nސީރިއާއަށް މީހުން ފޮނުވާ މީހުންގެ ވާހަކަތަކުން ރިޕޯޓްގައި އޮތް އަސްލު އަސާސީ ވާހަކަ ގެއްލިދާކަމަށާއި ރިޕޯޓުން ނުކުންނަނީ ސަރުކާރަށް ހަމަލާއެއްގެ ގޮތުގައި ނެނގޭނެ ހަތިޔާރެއް ކަމަށް ނަޝީދު ވިދާޅުވި އެވެ. އެމަނިކުފާނު ވަނީ މަރާލާފައިވާ މީހުންނާއި ގެއްލިފައިވާ މީހުންގެ މައްސަލަތައް ބަލަން އުފެއްދި ރިޔާސީ ކޮމިޝަންގެ ރިޕޯޓުގައި ހުރި ބައެއް ކަންކަން ވިދާޅުވެފަ އެވެ. އަދި އެމްޑީއެންގެ ރިޕޯޓާ ގުޅިގެން "ލޭ ހުއްދަ" ކުރަން ގޮވާލަމުންދާ ކަމަށް ވެސް ވިދާޅުވި އެވެ.\nނަޝީދު އިތުރަށްވިދާޅުވީ އެމްޑީއެންގެ ރިޕޯޓްގެ ވާހަކަ ނަގައިގެން ދައްކަނީ ސީރިއާއަށް ހަނގުރާމައަށް ފޮނުވާ މީހުންގެ މައްސަލަތައް ތަހުގީގު ކުރުމަށް ހުރަސް އެޅުމުގެ ބޭނުމުގައިކަމަށެވެ.\nއިސްލާމް ދީނާއި ރަސޫލާ އަށް ފުރައްސާރަކޮށް ވާހަކަތަކެއް ލިއެފައިވާ ރިޕޯޓެއް އެމްޑީއެން އިން ނެރުމުން އެ ޖަމިއްޔާ ވަނީ ސަސްޕެންޑްކޮށްފަ އެވެ. އެ މައްސަލައިގެ ތަހުގީގެއް ފުލުހުން ފަށައި އެ ރިޕޯޓު ލިޔުނު މީހުން ފުލުސް އޮފީހަށް ހާޒިރު ކުރުމުގެ މަސައްކަތް ވަނީ ފަށައިފަ އެވެ.\nމިއީ 2014 ގައި ނެރުނު ރިޕޯޓެއް ކަމަށް ނަޝީދު ވިދާޅުވި ނަމަވެސް މީޑިއާތަކާއި ބައެއް ފަރާތްތަކުން ބުނެފައި ވަނީ މިހާރު އޮތް ފުލް ރިޕޯޓް ނެރެފައި ވަނީ ދާދި ފަހުން ކަމަށެވެ. އަދި ރިޕޯޓް ލިއުނު އެންމެން މިހާރުތިބީ ރާއްޖެއިން ބޭރުގައި އެވެ.\nޝިޔާމް ވިދާޅުވި ގޮތުގައި އެމްޑީއެންގެ ރިޕޯޓްގައި ޖާއިޒު ވާހަކައެއް ނެތް ކަމަށާއި އަދި މިއަދު ފެނިގެން ދަނީ ރިޕޯޓާއި ދެކޮޅަށް އަޑުއުފުލާ ކުރާ މީހުން ކުށްވެރިވާ ތަން ކަމަށެވެ.\nމަޖިލިހުގެ ޖަލްސާގައި ޝިޔާމް ވިދާޅުވީ އެމްޑީއެން މައިތިރި ކުރަންވީމަ ރައީސް އިބްރާހިމް މުހައްމަދު ސޯލިހާއި ސަރުކާރުގެ ވެރިން ތިއްބަވަނީ ފިއްލަވައިގެން ކަމަށާއި އެމްޑީއެން ގައުމުން ފޮހެނުލެވިގެން އުޅެނީ ކީއްވެތޯ ޝިޔާމް ވަނީ ބަހުސްގައި ސުވާލު އުފައްދަވައިފަ އެވެ.\nގާނޫނު އަސާސީ އިސްލާހުކުރަން އީދު ބަންދުގައި ޖަލްސާތައް ބާއްވަނީ


ޤުރުއާން ހިތުދަސްކުރަން މަގެއް | ޤުރުއާން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޤުރުއާން ޤުރުއާން ހިތުދަސްކުރަން މަގެއް\nތިރީގައިއެވަނީ ޤުރުއާން ހިތުދަސްކުރަން މަސައްކަތްކުރާ މީހުންނަށް އެހީތެރިވެދޭނެކަމަށް، ޢިލްމުވެރިން އިރުޝާދުދެއްވާފައިވާ ކަންކަމެވެ.\nއެކެއް: ކިޔަންފަސޭހަ މުޞްޙަފަކުން ޤުރުއާން ކިޔެވުމުން ދަސްކުރަން ބޮޑަށް ފަސޭހަވާނެއެވެ. އެގޮތުން ކުދިކުދި އަކުރުތަކަށްވުރެ، ހެޔޮވަރުގެ ބޮޑެތިއަކުރު ހުންނަ މުޞްޙަފެއް އިޚުތިޔާރުކުރުން ރަގަޅެވެ. އަނެއްކަމަކީ އަބަދުވެސް އެއް މުޞްޙަފެއް ގެންގުޅޭށެވެ. ސްކޫލުގައި ނުވަތަ އޮފީހުގައި ނުވަތަ ގޭގައި އަދި މިސްކިތުގައި ކިޔެވިޔަސް އެއްމުޞްޙަފަކުން ނުވަތަ އެއްވައްތަރެއްގެ މުޞްޙަފަކުން ކިޔާށެވެ. އޭރަށް އާޔަތްތަކާއި ލަފްޒުތައް ހުންނަ ތަރުތީބު ލޮލުން ސިކުނޑިއަށް އެއްގޮތަކަށް ނެގިފައިހުރުމުން ހިތުންދަސްކުރާއިރު ފަސޭހަވާނެއެވެ.\nދޭއް: ހެޔޮވަރެއްގެ މުޞްޙަފެއް ގިނަވަގުތު ގެންގުޅެން އުދަނގޫނަމަ ފޮތްފޮތް ވަކިވަކިން ހުންނަ މުޞްޙަފެއް ހޯދާށެވެ. އާއްމުކޮށް ޤުރުއާނުގެ ތިރީސް ފޮތް (ޖުޒުއު) ވަކިން ނުވަތަ ފަސްފޮތުން ފަސްފޮތުން ވެސް ހުރެއެވެ. މިގޮތަށް ފޮތްފޮތް ވަކިވަކިން ގެންގުޅުމުން ދަސްކުރާއިރު އަވަހަށް ފޮތްއެއްކޮށް ދަސްކޮށްލަން ލިބޭ ބާރަކަށްވާނެއެވެ. އެއީ ފޮތުގައި މަދު ގަނޑުތަކެއް ހުރުމުން ހިތަށް އެއީ މާއުނދަގޫކަމެކޭ ހީވުންކުޑަވާނެތީއެވެ.\nތިނެއް : ޤުރުއާން ހިތުދަސްކުރާމީހަކު ލަސްލަހުން ކިޔައި ދަސްކުރުން ވަރަށް ރަނގަޅެވެ. އާޔަތްތައް ހުންނަ ތަރުތީބާއި ލަފުޒު ތަރުތީބު ހިތަށް ނަގައިގަނެވޭނީ އޭރުންނެވެ. އަވަސްއަރުވާލައިގެން ކިޔުމުން ހިތަށް ނަގައިގަނެވޭނީ ކުޑަކޮށެވެ.\nހަތަރެއް : ދަސްކުރުމަށްފަހު އަމިއްލަ ހިތުން ކިއުމަށްވުރެ، ދަސްކޮށްފައި އެހެން މީހަކަށް ކިޔައިދީގެން ރަނގަޅުތޯ ބެލުން ވަރަށް މުހިއްމެވެ.މިސާލަކަށް ގޭގެ ކޮންމެވެސް މީހަކު ނުވަތަ ގާތް ރަޙުމަތްތެރިއެއް މިކަމަށް ބޭނުންކުރެވިދާނެއެވެ.ނުބައިކޮށް ކިޔެވިއްޖެނަމަ އޭރަށް މީހަކު ރަނގަޅު ކޮށްދޭނެއެވެ. މީހަކު އެއްފަހަރު ކުށް ރަނގަޅުކޮށްދިނުމުން އަނެއްފަހަރު ހަނދާންކުރަން ފަސޭހަވާނެއެވެ.\nފަހެއް : ދަސްކުރަމުން ދާއިރު އެއްގޮތް ތަންތަންކޮޅަށް ވަކިން އިތުރު ސަމާލުކަމެއްދޭށެވެ.\nހަޔެއް: ތަންކޮޅެއް ދަސްކުރެވުނީމާ، ނަމާދުގައި ނުވަތަ ސުއްނަތްނަމާދުތަކުގައި އެތަން ކިޔާށެވެ.\nހަތެއް :ދަސްކުރާ ބައި ގަނޑެއްގައި ނުވަތަ ވައިޓްބޯޑެއްގައި ލިޔާށެވެ.\nއަށެއް : ދަސްކުރަމުން ނުވަތަ ކިޔައިދެމުން ދާއިރު ކުށްޖެހޭ ތަންތަންކޮޅު ގަނޑެއްގައި ނޯޓުކުރާށެވެ.\nނުވައެއް: ޖަމާޢަތުގައި ނަމާދު ކުރާށެވެ. އޭރުން ފާޅުކޮށް ކިޔަވާ ނަމާދުތަކުގައި އިމާމުމީހާ ކިޔަވާ އަޑުއިވުމުން، ކުރިއަށް އޮންނަ އާޔަތް ހިތައް އަންނާނެއެވެ. އަދި ކެސެޓުން ނުވަތަ އެނޫންވެސް އެއްޗަކުން ގިނަގިނައިން ޤުރުއާން އަޑުއަހާށެވެ.\nދިހައެއް : ރަނގަޅު ނިޔަތެއްގައި ޤުރުއާން ކިޔަވައި ދަސްކުރާށެވެ. މީހުން ލައްވާ ތިމަންނައަކީ ޤުރުއާން ދަސްމީހެކޭ ބުނުވަން ނުވަތަ ދުނިޔޭގެ ފައިދާއަކަށް ޚާއްޞަކޮށްގެން ދަސްނުކުރާށެވެ. އެގޮތަށް ދަސްކުރުމަކީ ވަރަށްބޮޑު ފާފައެކެވެ.\nއެގާރަ : ވަގުތުތައް ބަހާލައިގެން ދަސްކުރާށެވެ. މިކަމަށް ފަސޭހަ ގަޑިތަކެއް ކަނޑައަޅާށެވެ. އަދި ކޮންމެދުވަހަކުވެސް ނުވަތަ ދަސްކުރަން އިށީންނަ ކޮންމެ ފަހަރަކުވެސް ދަސްކުރާނެ ވަކިވަރެއް، ކަނޑައަޅާށެވެ.\nބާރަ: ދަސްކުރާތަން ރަނގަޅަށް ފަރިތަވީމައި ނޫނީ އެހެންތަނެއް ދަސްކުރަން ނުފަށާށެވެ. އެހެންނޫނީ ދަސްކުރި އެއްވެސް އެއްޗެއް ރަނގަޅަކަށް ދަސްވެފައެއް ނުހުންނާނެއެވެ. އަދި އޮޅުން ބޮޅުން އަރާގޮތްވާނެއެވެ.


Gahdhoo Gai Huri Dhandifan Gethakeh Gai Roakohlumun, Andhai Alhiyah - Vaguthu\nގައްދޫގައި ހުރި ދަނޑިފަން ގެތަކެއްގައި ރޯކޮށްލުމުން، އަނދައި އަޅިޔަށް\nގދ. ގައްދޫގައި ދަނޑިފަނުން ހަދާފައި ހުރި ގެތަކެއްގައި ރޯކޮށް އަންދާލުން - ފޮޓޯ: ފުލުހުން\nގދ. ގައްދޫގައި ދަނޑިފަނުން ހަދާފައި ހުރި ގެތަކެއްގައި ރޯކޮށްލުމާއި ގުޅިގެން، އެގެތައް އަނދައި އަޅިޔަށް ވެއްޖެއެވެ.\nމި ހާދިސާ އާއި ގުޅިގެން ފުލުހުން ވިދާޅުވީ، ހާދިސާގެ މަޢުލޫމާތު އެ އިދާރާއަށް ލިބިފައިވަނީ ރޭ މެނދަމު 3:08 ހާއިރު ކަމަށެވެ. އެއާއެކު ފުލުހުން އެރަށަށް ގޮސް ރޯވެފައިވާ އަލިފާންގަނޑު ނިއްވާލުމުގެ މަސައްކަތް ރަށުގެ އާންމުންނާއި ގުޅިގެން ކޮށްފައިވާ ކަމަށް ފުލުހުން ވިދާޅުވިއެވެ.\nމި ހާދިސާގައި ރޯވީ ކިތައް ގެ ކަމެއް އަދި ސާފުވެފައި ނުވާއިރު، ރޯވި އަލިފާންގަނޑު ނިއްވާލެވުނުއިރު، އެންމެ ގެއެއް ފިޔަވައި އެ ސަރަޙައްދުގައި ދަނޑިފަނުން ހަދާފައި ހުރި ހުރިހާ ގެއެއް އަނދައި ހުލިވެފައިވާ ކަމަށް ފުލުހުން ވިދާޅުވިއެވެ.\nރޭ ރޯވެ އަނދާފައިވާ ގެތަކަކީ ގދ. އަތޮޅު، އަތޮޅު މަދުރަސާ ކައިރީގައި ހަދާފައި ހުރި ގެތަކެކެވެ. ނަމަވެސް ރޭގެ ހާދިސާގައި އެ ސްކޫލަށް އަލިފާނުގެ އަސަރުކޮށް ގެއްލުމެއް ލިބިފައެއް ނުވެއެވެ.\nމައުލޫމާތު ލިބިފައިވާ ގޮތުގައި މި ހާދިސާ ހިނގީ އެ ސަރަޙައްދުގައި ބަޔަކު ގަސްތުގައި ރޯކޮށްލުމުންނެވެ. މި ހާދިސާ އާއި ގުޅިގެން ފުލުހުން މިހާރު ތަހުޤީޤެއް ކުރިޔަށްގެންދާއިރު، މައްސަލައިގެ ތުހުމަތުގައި އަދި މީހަކު ހައްޔަރުކޮށްފައެއް ނުވެއެވެ.\nއޮގަސްޓް 10, 2019 12:43\nއަންދާލާފައި މި ވަނީ މަދަރުސާގެ ގިނަ އަދަދެއްގެ ބެލެނިވެރިންގެ އެހީތެރި ކަމާއެކު ގޯލްޑް ޓީމް (ގައިޑް ޓީމެއް) ގައްދޫ އަށް ކުރި ދަތުރުގައި މޯލްޑިވިއަން ނައިޓް ބޭއްވުމަށް ހަދާފައި ހުރި ދަނޑިފަނުގެ ގެތަކެއް. އެއީ ސްކޫލުގެ ބެލެނިވެރިންގެ ބުރަ މަސައްކަތް. އޭގެ ފަހުންވެސް ސްކޫލުގެ ދަރިވަރުންނަށް މަސައްކަތްތެރިކަން ދައްކާލުމަށް ބޭއްވުނު ޘަގާފީ ކާނިވާގައި ވެސް މިތަން ވަނީ ބޭނުންކޮށްފަ. މިއީ ދަރިވަރުންނާ ގުޅޭ އެކި ކަންކަމަށް ބޭނުން ކުރުމުގެ ގޮތުން ފަސޭހައަކަށް ސްކޫލް ކުރިމަތީ ބެލެނިވެރިން ހަދާފައިވާ ގެތަކެއް. މިތަންތަން އަންދާލި ބަޔަކަށް ހެޔޮވިސްނުން މިންވަރުކުރައްވާށި. އާމީން\nއޮގަސްޓް 10, 2019 22:24\nޖަޒީރާވަންތަ ވީ ކަމަށްތިވާނީ. ދެން ބާރަށް އަތްޖަހާ


ބީރަށްޓެހި ލޯބި 8 – Esfiya – Dhivehi Vaahaka Site\nބީރަށްޓެހި ލޯބި 8\n- by ishaadam - 0- March 25, 2019\n“ސާހިބު އެހުންނެވީ” އިތުރު އަޑުތަށް އިވުމުން ހަމްޒާ ފަހަތް ބަލާލިއެވެ.\nހަމްޒާގެ ފަހަތުން ހިންގާފައި އެ އަންނަނީ އަލީ ވަހީދު، ހަމްޒާމެންގެ ތިމާގެ ބަޔަކާއި އާއިލީ ޑޮކްޓަރ އަދި މުހުސިންގެ ދެމަފިރިންނެވެ.\n“ހީވާ ގޮތުން ކަލޭ ގެ ބަޔަށް ލާނާ ވެސް ވަށްދާލެވުނީ ދޯ” މުހުސިން މިހެން ބުނިއިރު ހުރީ ދެލޯ ކުޑަްކޮއްލައިގެން ލާނާ އަށް ބަލާށެވެ.\nތިކުރީ އެހާ މޮޅު ކަމެއްނޫން! އަހަރެން ހިއެއްނުކުރަން ތީ އެހާފަސޭހައިން ހައްދާ ލެވޭ ކަހަލަ މީހެއްކަމަކަށް، މިހިރަ ނުލަފާ މީހާޔާ އެއަބައި ވެގެން އަހަރެމެންނަށް އޮޅުވާލަން. ލާނާ ގެ އެއްވެސް ކަހަލަ ގޮތެއްނެއްކަން ވަރަށް ސާފުކޮއް ހާމަ ވެއްޖެ” ހަމްޒާގެ މޫނު ރަތްވެ ބޮލުން ދުން އަރާ ކަހަލައެވެ.\n“މި މަކަރުވެރި އެއްނޫން” ލާނާ ބުނެލިއެވެ.\n“އަޅުގަނޑަށް އިންގުން ގޮތުގައި މިއީ އިސްމާއިލް ހަމްޒާ އަޅުގަނޑު މެންގެ ގަވަރުނަރ” އަލީ ވަހީދުގެ ޖުމްލަ ފުރިހަމަވީ ކިރިޔާއެވެ.”ކަލެއަށް ލާރި ދީގެން އޭނަޔަށް އެއްބާރުލުންދެނީ ތި” މުހުސިނގެް ބާރު އަޑުން އެންމެން ހައިރާން ކޮއްލިއެވެ.\n“ކަލޭމެންއެންމެން ބަލަންތިބޭ މި މައްސަލަ ކޯޓައްވައްދާ މީ އަސްލު ހަމްޒާ ނޫންކަން އަހަރެން ސާބިތު ކޮއްދޭނަން، އެހެންޏާ ހަމަ ތާކުން މީހަކު ެްއައިސް އަހަންނަކީ އެތަށް ކުރޯޑެއްގެ ވާރިސެކޭ ބުނީމަ ޤަބޫލް ކޮއްލަންވީތަ؟ ފުރަތަމަ ކަމަކައް މީނަގެ މިހިރަ ނިކަމެތި ހަށިގަނޑު ބަލާލަ!” މުހުސިނުގެ ހިތުގައިވާ އަސްލު ބިރު ބަޔާން ކޮއްދޭން ފެށިއެވެ.\n“މީހެއްގެ ބަރުދަން ލުއިވުމަކީ މައްސައެއްނޫން މުހުސިން” ލާނާ ގެ ގާތުގައި ހުރި މީހާ ހިނިގަނޑެއް ޖަހާލިއެވެ.\n“އެއްދުވަހު ނިދާހޭލާއިރު ތިމާ އަކީ ފައިސާ ތަކެއްގެ ވެރިއެއްކަން ހަންދާން ވުންވެސް އެއީ މައްސަލައެއްނޫނެއްނު” މުހުސިން ހުރީ ދޫކުރާ ގޮތަކަށް ނޫނެވެ.\nހުރިހާ ހެއްކެއް ބުނާ ގޮތުގައިމީ ސާހިބު ހަމްޒާ. ހަނދާން ޓެސްޓު ކޮއްފިން ހުރިހާ ކަމެއް މާ ބޮޑަށް ވެސް ދިމާވޭ. ކުޑައިރު މަސްހިފަން ގޮސް އުޅުންއިރު ކޮނޑަށް ލިބުނު ގެއްލުމުގެ ލަކުނުވެސް އެބައިން. އަތުލިޔުންވެސް އެހާމެ އެއްގޮތް. މީ ސާހިބު ކަމާމެދު އެއްވެސް ށައްކެއްނެއް”އަލީ ވަހީދު އެންމެންގެ ވާހަކަ ހުށްޓުވާލިއެވެ.\n“އަހަންނަކަށް އޭނަ އެއް ނޭންގެ އަހަރެންގެ އަނބި މީހާއަކަށްވެސް ނޭނގެ” މުހުސިން ބުނީ އަޑަށް ބާރުލާފައެވެ.\n“އެކަކު ޤަބޫލު ނުކުރިޔަސް ސާހިބުގެ އަނބިކަނބަލުން ޤަބޫލުފުޅު ކުރައްވައިފި. އެކަމާނާ ފަދަ އިއްފަތްތެރި ކަނބަލަކު ޤަބޫލުފުޅު ކުރެއްވުން އޭއީ ވަރަށް ބޮޑު ހެއްކެއް” މި ފަހަރު ވާހަކަ ދެއްކީ އާއިލީ ޑޮކްޓަރ އެވެ.\n“އެކަނުން އޭނާ އަށް ބޮޑު ފައިދާ ގަނޑެއް ލިބޭނެތީ!ހަމަ ޔަޤީން ކޮންމެ މީހަކާވެސް އޭނަ ވިކޭނެ އޭނަގެ ބާރުތަށް އަނބުރާ ލިބޭނެ ކަން ޔަޤިީންވަންޏާ” އައިޝާ ވާހަކަ ދެއްކީ ނުރުހުންތެރިކަން ފާޅު ކުރަމުންނެވެ.\n“ތީ އަހަންނަށް ހައްޤު އިލްޒާމް ތަކެއްނޫން” ލާނާ ގެ ދެލޯ ބޮޑުވެގެންދިޔައެވެ.\n“ރީތި ޅަ ފިރިމަރުވެފަ ހުރި އަންހެންކުއްޖަކު ހުންނާނީ ފިރިހެނަކަށް ފެންބޮވާފަ ކަލޭ ކިތަށްމެ ވަރަކަށް ޔަތީމު ޙާނާގެ ކަންތަކާ އުޅު މީހުންގެ ލޮލުގައި އަނދުން އެޅުވިޔަސް އަހަންނަށް ކަލޭގެ ހަޤީގަތް އިންގޭ……. ” ލާނާ ގެ ވާހަކަ މެދު ކަންޑާލީ އައިޝާގެ ވިހަ ބަސްތަކުންނެވެ.\nއައިޝާގެ އަޑު މަޑުވީ ހަމްޒާގެ ހަރުކަށި އަޑު އިވުމުންނެވެ. ” ހަމަ މިހާރު ހުއްޓާލާ! މުހުސިން ހަމަ މިހާރު މިތަނުން ދޭ ” ހަމްޒާ މުހުސިނަށް ބަލާލި ގޮތުން ހީވީ ދެންމެ ދެންމެ ގޮސް އޭނާ ގެ ކަރުގައި ހިފާ މަރާލަފާނެހެނެވެ.\n” މަ ގޭ ކުރިމަތިން މިހާރު ގެއްލޭ! ކަލޭމެންގެ އެއްޗިހި ފޮނުވާދޭނަން، ނޫންނަމަ އެއްޗިހި ތައް ރޯ ކޮއްލާނަން، އަދި ހަނދާން ކުރާތި އަހަރެން ކަލެ އައް ކަމެއްނުކުރާ ކަން. އަހަރެންގެ އަނހެނުންނަށް ކަލޭމެން ކަނތަށް ކުރި އިހާނެތި ގޮތަށް ބަލާފަވެސް” ހަމްޒާގެ އަޑު ދިޔައީ ގަދަވަމުންނެވެ.\n” ލާނާ އަށް އަހަރެމެން ހާދަ ރަނގަޅަކަށް ކަންތަށް ކޮއްދިނީމޭ، އަހަރެމެންނޭ ކިޔާފަ ކޮން ކަހަލަ ވިހަ ވާހަކަތަކެއް އޭނަ ދެއްކީ؟” އައިޝާ ކުރީ ސުވާލެކެވެ.\n” ނުކުމޭ” ހަމްޒާ ގަދަ އަޑާ އެކު ދޮރާ ދިމާލަށް އަތް ހޫރާލުމުން އައިޝާ ދުވެފައި ދޮރާ ދިމާލަށް ދުއްވައިގަތެވެ.\n“ކަލޭ ގެ ހުންނަނީ ވަލު ޖަނަވާރު ވައްތަރު” އެވަރުންވެސް އައިޝާ ގޮވައިގަތެވެ. ފަހަތުން މުހުސިން ދަމުން ” ކަލޭތީ ހަމްޒާ އެއްނޫން ތީ ވަލު ކުއްތާ އެއް، ހީނުކުރާތި އެންމެނަށް އޮޅުވައިލެވޭނެއޭ” ގޮވައިގަތެވެ.\n” އަހަންނަށް މާފް ކޮއްދީ، އެއްވެސް ހާލެއްގަ އަހަރެން ގަސްތުގައެއްނޫން އެމީ ހުނާ ލާނާ ހަވާލު ކުރީކީ” ލާނާ ގެ ކަންފަތް ކައިރިއަށް ގުދު ވެލަމުން ހަމްޒާ ބުނެލިއެވެ.\nދުވަހަކުވެސް ލާނާ ގެ ކިބައިން މާފަށް އެދިފައި ނުވާ ހަމްޒާގެ މި އަމަލުން ލާނާ ހައިރާން ކޮއްލިއެވެ. ” ބައެއްފަހަރު އަހަރެންވެސް އައިޝާ ގެ ވާހަކަޔާ އެއްބައިވެވޭ، ތީ އަހަރެން ކައިވެނި ކުރި ހަމްޒާއެއްނޫން” ލާނާ މިހެންބުނީ ވިސްނަން ހުރެލާފައެވެ.\n“ލާނާ ބޭނުންވަނީ އަހަރެން ކުރިން އުޅުނުހެން އުޅެންތަ” ހަމްޒާ އަވަސް އަވަހަށް ސުވާލު ކޮއްލިއެވެ.\nގަނޑު ވަރުގެ މާހައުލު ބަދަލު ވެގެންދާން ފަށައިފިއެވެ. މިހާރު ފެންނަމުންފަނީ ފޮށިތަށް އުފުލާ ނޯކަރުންނެވެ. އައިޝާ އާއި މުހުސިނުގެ އެއްޗިއްސެވެ.\nލާނާ ހުރީ ފިކުރު ބޮޑުވެފައެވެ. ދެން ކަންތަށް ވާނެ ގޮތެއްނޭންގޭތީއެވެ. ދެކޮޅަށް ހިންގާލަ ހިންގާލާ ހުރި ލާނާ ގެ ހިންގުން ހުއްޓުނީ ކުރިމަތިން އައިޝާ ފެނުނީމައެވެ.\n“އަހަންނަށް މާފު ކޮއްދީ” ލާނާ ގެ އަންގައިގައި އެއްކޮޅު އޮއްވާ އައިޝާގެ ހަރުކަށި އަޑު ނުކުތެވެ. ” ކަލޭގެ ތި ދެއްކުންތެރި ކަމުގެ ހަމްދަރްދީ އަހަރެން ބޭނުމެއްނޫން”\n“ހާސްނުވޭ! އަހަރެމެންގެ އަތުން ގެއްލުނު ލަޤަބް އަދި ހޯދާނަން” އައިޝާ ރުޅިވެރި ކަމާ އެކީ ލާނާ އާއި ކުރިމަތިލިއެވެ.\n“އަހަރުމެންގެ ދަރިންތިބީ، ދެ ފިރިހެންކުދިން ،އެކުދިން ތިއްބާ ކަލޭ ކަހަލަ ދަރިން ނުލިބޭ މީހަކަށް ކިހިނެއް މި މުދާ ގަނޑު ލިބޭނީ”؟ ކަލޭގެ ފިރިމީހާ އަށް އިނގޭ ތަ ކަލެޔަށް ދަރިންނުލިބޭކަން؟ ކަލޭ ހާދަ ގޮތެއް ނެތީމައޭ ކާކު ކަމެއްް ޔަޤީން ނުވާ ފިރިހެނަކާ އެކީ ރޭކުރަން ތަށްޔާރުވަނީތި” އައިޝާ މިހެން ބުނިއިރު ހުރީ ލާނާ ގެ ބޮލުގެ އެއްފަޅިން އިސްތަށި ގަނޑު ގައި ހިފައިގެން އަތަށް އޮޅާށެވެ. ލާނާ އަށް ލިބޭ ވޭނާ އެކުވެސް ހިތްވަރު ކޮއްގެން އައިޝާ އަށް ވިސްނާދެވޭތޯ ވާހަކަ ދެއްކޭތޯ ބަލައެވެ. ކުއްލި އަކަށް ލާނާ ގެ ބޮލުން އައިޝާގެ އަތް ދޫވުމުން ލާނާ އަވަހަށް ބަލާލިއެވެ. އޭރު އައިޝާގެ ކަރުތެރެއިން ވޭނީ އަޑެއް ނުކުތެވެ. ލާނާ އަށް ފެނުނީ ހަމްޒާ އައިޝާގެ ބޮލުގައި ހިފާ ލުއްކިއެއްޖަހާލިތަނެވެ. ލާނާ ބިރުން ހަމްޒާގެ އަތުގައި ހިފާ “ﷲ އަށްޓަކާ ދޫކޮއްލާށޭ ބުންޏވެެ. ހަމްޒާ އައިއްސާ ހުރި ރުޅިޔާ އެކުވެސް ލާނާ އަށް ބަލާލުމުން ހަމްޒާގެ ހިތަށް ހަމަޖެހުން ލިބުނީ ކީއްވެ ކަމެއް ނޭންގުނެވެ.\n“ތީ އަންހެނެށް ކަމައްޓަކާ ޝުކުރުކުރޭ! އެހެންނޫންނަމަ ތި ބުނި އެއްޗަކަށް ދުލެއްނުކުރީމުސް” ހަމްޒާ އައިޝާގެ ބޮލުން ދޫ ކޮއްލިއެވެ. (ނުނިމޭ)\nހިތް ނުރޮއްވާ… (10)\nބުނާށެ ލޯބި ނުވަނީހޭ…13


Gaanoon Dhemehehtumah Kuryge CP Areef Govaalahvaifi - Vaguthu\nޤާނޫނު ނެގެހެއްޓުމަށް ކުރީގެ ސީޕީ އަރީފް ގޮވާލައްވައިފި\nޤާނޫނު ނެގެހެއްޓުމަށް ކުރީގެ ކޮމިޝަނަ އޮފް ޕޮލިސް އަހުމަދު އަރީފު ގޮވާލައްވައިފިއެވެ.\nއަރީފް މިކަމަށް ގޮވާލެއްވީ އަރީފްގެ ޤާނޫނީ ވަކީލުން މެދުވެރި ކުރައްވާ ދެއްވި މެސެޖެއްގައެވެ.\nއަރީފްގެ ޤާނޫނީ ވަކީލުންގެ ޓީމްގައި ހިމެނިވަޑައިގަންނަވާ ކުރީގެ ސޮލިސިޓަރ ޖެނެރަލް އިބްރާހިމް ރިއްފަތު މިރޭ ކުރެއްވި ޓްވިޓެއްގައި ވިދާޅުވީ ވެރިކަން ވައްޓާލަން އުޅުނުކަމަށް އަރީފްގެ މައްޗަށްކުރާ ތުހުމަތަށް އަރީފް އިންކާރު ކުރައްވާފައިވާ ކަމުގައެވެ.\nއަރީފު ދިރިއުޅުއްވާ ގެއަށް ފުލުހުން އިއްޔެ ހެނދުނު ވަދެ އަރީފް ވަނީ ހައްޔަރުކޮށްފައެވެ. އަރީފް ކޮމިޝަނަރު ކަމުން ވަކިކޮށްފައިވަނީ މިދިޔަ ފެބުރުއަރީ މަހުގެ ދެވަނަ ދުވަހުއެވެ.\nމާޗް 7, 2018 07:50\nމިވެސް މިހާރު ވިސްނަޖެހޭ ކަމެއް، މީގެން ކޮންމެ ވަކީލަކީ އެމް.ޑީ.ޕީ މީހެއް، ޖަލުގަ ބައްދަލުކޮށްފަ ނުކުމެ މިކުރަނީ ޓުވީޓެއް ނުވަތަ ބަޔާނެއް. ކޮބާ ޔަގީންކަމެއް ތީ އަރީފް ބުނިވާހަކައެއް ކަމެއް\nކަލޯމެންގެ ވިސްނުމާ ތަފާތު ވެއްޖެއްޔާ އެއީ އެމް.ޑީ.ޕީ މީހުން..ތިހެން ކަމަށް ވަންނާ މިހާރު ދެތިން މީހަކު ފިޔަވާ މުޅި ޝަރުއީ ނިޒާމުގަ މަސައްކަތް ކުރަނީ އެމް.ޑީ ޕީ މީހުން\nމާޗް 8, 2018 01:29\nކިހިނެތް އިނގެނީ ކަލޭތީ އެމް.ޑީ.ޕީ މީހެއް ނޫން ކަމެއްވެސް\nމާޗް 7, 2018 07:55\nދެން ކީއްވެތޯ ޤަވްމަށް މެދުވެރިވި އެ ނާޒުކު ވަގުތުގައި ރައީސް ގުޅުއްވައިގެން ޢަރީފް ފޯނު ނުނެންގެވީ؟ ޤަވްމީ ސަލާމަތާގުޅުންހުރި ކަންތަކުގައި ވަގުތުން ވަގުތަށް ރައީސަށް ޖަވަބުދަރީވާން ޖެހޭ ފަރާތަކުން އެގޮތަށް ޢަމަލުކުރުމުން ސުވާލުތަކެއް އުފެދެއެވެ. ޤާނޫނު ނެގެެހެއްޓުމަށް ސަރުކާރުން މަސައްކަތްކުރާތީ ފެނެއެވެ. އެކަން ޢަރީފަށްވެސް އެގިލައްވާނެއެވެ.\nމާޗް 7, 2018 08:05\nކިހިނެއް ނަގަހައްޓާނީ، ތިމާމީހާހުރީ ގާނޫނުން ބޭރުގައި ލޯންޗަށް އަރުވާފަ. ގާނޫނު މުގުރާފަ ދެންކީކޭކިޔަން ތިއުޅެނީ.\nމާޗް 7, 2018 08:08\nޚާއިނުންގެ ވަސްވާސް ގަ ޖެހި ހެއްލުނީމަ ވާނީ ޗިޔާހެން\nމާޗް 7, 2018 08:28\nޖަލުގަ ތިބޭ މީހުންނާ ކުށުގެ ތުހުމަތުގަ ބަންދުގައި ތިބޭ މީހުންނަށް ރައްޔިތުންނަށް ކަންކަން އިލްތިމާސް މިކުރެވެނީ ކޮންހަމައަކުން. މިއީ ދުނިޔޭގެ އެއްވެސް ތަނެއްގައި ކަންހިނގާ މަގެއްނޫން. މިމީހުންނަށް މިނިވަނުންނަށްވުރެވެސް ގިނަ އިމްތިޔާޒުތައް އެބަލިބޭ. މިކަންކަން ހުއްޓުވާ، ރޫލްއޮފް ލޯއާއި އޯޑަރ އިން ސޮސައިޓީ ހިންގަން އަދިވެސް ނުވޭބާ؟\nމާޗް 7, 2018 08:30\nތީ ފާރިސްގެ ކަނާތުއަތޭ. ތިވެސް މިބަގާވާތް ގެންނަން އުޅުނު އެކަކު އޭގެތެރޭން. ރޭވިގެން ދުރާލާ ކުރިކަމެއްތީ. ހުރިހާކަމެއް މޮޅައް ދެނެވޮޑިގެންވާ ފަރާތެއްވޭ. އެފަރާތުން އެޔޮތީ ތިބަގާތްވާތް ނާކާމިޔާބު ކުރައްވާފަ. ހައްދަވާ ބޮޑު ކުރެއްވި ރަސްކަލާކޮ މިގައުމު މިކަހަލަ ހުރިހާ ކާހިނުންގެ ކިބައިން މިގައުމު ސަލާމާތް ކުރައްވާދޭވެ. އާމީން.\nމާޗް 7, 2018 08:32\nކާކުބާ އިންކާރު ނުކުޜަނީ ހިލޭ ފިރިހެއްކައިރީ އޮއްވަފެނުނަސް އެއްބަސް ނުވޭ ހަމަކުރަނީ އިން ކާރު އިންކާރު\nމާޗް 7, 2018 08:57\n' އެފަދަ ނުރައްކާތެރި ހުކުމެއް ނެރރުމުން' އަރީފުތެޅިފޮޅި ގަނެގެންއކުuއްވެރިންތައް ދޫކޮއް ލުމައް ' މަސައްކަތް ކުރީ' އޭނާގެ މާއްޗަށް ތިއްބެވި އެއްވެސް ވެރިއަކާ މަސްވަރާ ނުކޮއް ކަން ފާ ހަގަކުuރެވެ!\nމާޗް 7, 2018 09:29\nމަހިތަށް އަރަނީ މިވަކީލުންނަށް 1 ފެބުރުއަރީ ހުކުމަކީ ސައްހަ އެއްޗަކަށް ވެގެން މިއުޅެނީ ކީއްވެބާއޭ...ހުވާމިބުނި..\nގާނޫނު ނަގަހަށްޓާތީޔޭ ހައްޔަރުކުރީވެސް!\nމާޗް 7, 2018 10:15\nރައީސް ޔާމީން ފަދަ ވެރިއަކު ލިބުމަކީ ޝުކުރު ކުރަން ޖެހޭ ކަމެއް ކަމަށް ހޯމް މިނިސްޓަރު ވިދާޅުވުން އެއީ އުފާވެރިކަން ލިބިގެން ދާ ކަމެކޭ. މިހާރު މަމެންނަށް ލިބޭ ޗާރޖް ވެސް ތިން ގުނަ ބޮޑު ވެއްޖެއޭ މަމެން ނުދެކެމޭ މަމެންގެ ހާކިމާ ފެންވަރުގެ ކޮލިޓީ އެއް ހުރި ހާކިމާ އެއް ދޯ. އެމެން އެމްޑީޕީ އަށް މަމެންނާއި ވާދަ އެއް ނުކުރެވޭނެއޭ. މިއުޒިކް މިއުޒިކް މިއުޒިކް. މަމެން އެމެންނަށް ފުރުސަތު ދިނީމޭ އިސްލާހުވާން މަމެން އެމެންނަށް ފައިސާ ދިނީމޭ އިސްލާހު ވާން މަމެން އެމެންނަށް ނަސޭހަތް ދިނީމޭ އިސްލާހު ވާން މަމެން އެމެންނަށް ލޯބި ދިނީމޭ އިސްލާހު ވާން އެމެން އެކަމަކު އިސްލާހު ނުވެ އަބޫޖަހުލު ތިއަރީ ބޭނުން ކޮށްގެން ކްރޭޒީ ރަންރީނދޫ ބޮޑޭ އަށް ރާއްޖޭގެ ވެރިކަން ދޭން ކްރުއެލް މައިންޑް ގޭމް ޖެއްސުން އެއީ އެއްގޮތަަކަށް ވެސް މަމެންނަށް ގަބޫލުކުރެވޭނެ ކަމެއް ނޫނޭ. ދޭ ޕްރޮމިސްޑް އަސް އިން ސީކްރެޓް ދޭ ވުޑް ލަވް އަސް އޯލް ޓައިމް އިޓްސް އަ ޕްރޮމިސް ސޯ އަންޓްރޫ. އައި ކާންޓް ޓޭކް ދިސް ސްޓަފް ނޯމޯރ. ޑާޑާޑާޑާ ޑާޑާޑާޑާ...\nމާޗް 7, 2018 13:31\nޑާޑާއަށް ވވ ތާއީދު ހީ ހީ ހަލާކު\nމާޗް 7, 2018 10:20\nހަފްސާ ތިހުރީހަމާގަތޯ ޔާނުއަކީވަރައްދޮގުހަދާމީހެއް\nމާޗް 7, 2018 20:28\nލައްބަ ލައްބަ ކެރަފާ ނަޝީދަކީ ދުވަހަކުވެސް ދޮގެއްހަދަން ހިތައްވެސް އެރިމީހެއްނޫން. އެހެންވީމާތާ އޭނާގެ ފަހަތުގައި ތިޔަ ހުންނެވީ.\nމާޗް 7, 2018 10:59\nމިހާރުދެން ވަރިކޮއްލީމަ ގޯސްވާނީވަރިކުރިމީހާކަން އަހަރެމެންނައް މާރަނގަލައްވެސްއެނގެޔެ\nމާޗް 7, 2018 12:24\nދައުލަތުގެއިސް މަގާމެއްގައިހުރެ ބަޣާވާތް\nކުރަން އުޅުނު މީހަކު ގާނޫނު ނަގަހައްޓާވާހަކަ\nމާޗް 7, 2018 13:56\nވަރަށްގިނަ ބަޔަކު ގަބޫލުކުރާގޮތުގައި ކުރީގެ ސީޕީ ޢަރީފަކީ ހިންގުންތެރިކަން ވަރަށް ދޯދިޔާ މީހެކެވެ. ކުރީގެ ސީޕީ ޙުސައިން ވަޙީދުހާ މޮޅު ހިންގުންތެރި ވިސްނުންތެރި މީހެއްނޫނެވެ.\nގާނޫނު އޮތީ މާކުރިންވެސް ނަގަހައްޓާފަ ތި ބުރާންޗަކައް ނޭގުނަސް ކުއްވެރި ވެގެން ޖަލައްލާ ކޮންމެ ގައްދާރަކުވެސް ގާނޫނު ނަގަހައްޓަން ހާދަ ވަރެއް ހުރޭ\nމާޗް 7, 2018 18:06\nބަލައިނުގަންނަ މީހުން ވެއްޓިގަންނަން ހަދާފައޮތް ޕާޓީއެއް އޮންނާނެ އަވަހަށް އެބައިގަނޑުގެ އުނގަށްވެޓި މޮޔަގޮވާ މަގުތައްކުޑަކުރަން ދެންކަލޭވެސް ނުކުމޭ#### ތިކަހަލަ ކޮންމެ މީހަކު އުޅެންޖެހޭނެ ގޮތަކީ އެއީ#####\nމާޗް 7, 2018 20:26\nވަރައް ހެއްވާ މަ އެވަރުން ލިޔުނު ކޮމެންޓް އަޕްލޯޑް ނުކޮއްދިން ކަޑަ